text:
No Walay Kalamidad, Ontutulong Kami Lapud Panangaro
Tutulongan na Saray Tasi nen Jehova iray kapananisiaan da tan arum ni no wala ray kalamidad. Gagawaen da itan lapud panangaro, say pakabidbiran na saray tuan Kristiano.—Juan 13:35.
Say nabasa yo dia et pigara labat ed saray tulong ya ginawa mi ed loob na 12 ya bulan manlapud 2011 anggad kapegleyay 2012. Agla inlista dia so espiritual tan emosyonal ya panangasikaso ya kaiban naynay ed itutulong mi. Say angorganisa ed saraya et say Disaster Relief Committee ya inyasain na saray branch office mi. Likud ed satan, tinmulong met iray kongregasyon ed nanduruman lugar.
Japan: Nen Marso 11, 2011, walay agawan yegyeg tan tsunami tan apektadoy nilibon totoo ed northern Japan. Saray Tasi nen Jehova ed interon mundo et mabulos ya angidonasyon na kuarta tan inusar da ray abilidad tan kaykayarian da pian ontulong.
Brazil: Lapud delap, landslide, tan mudslide et nilasus so inatey. Saray Tasi nen Jehova et angipawit a tampol ed apektadon rehyon na 42 tonelada ya abaston kakanen, 20,000 ya bote na danum, 10 tonelada na kawes, tan 5 tonelada na panaglinis, tan wala met iray tambal tan arum nin nakaukolan.
Congo (Brazzaville): Nen walay sinmabog ya bodega na armas tan granada, 4 ya abung na saray Tasi nen Jehova so agaygay tan 28 ya abung na Tasi so aderal. Inikdan na naakan tan kawes iray apektado tan pinan-ayam na saray Tasi ed abung da iray pamilyan apektado.
Congo (Kinshasa): Inikdan na tambal iray biktima na cholera. Inikdan na kawes iray adelap lapud makmaksil tan agmanundan uran. Saray walad refugee camp et akaawat na medikal a tulong, bini, tan tonelada na kawes.
Venezuela: Lapud mabalasubos ya uran et dinmelap tan wala ray mudslide. Saramay 288 ya apektadon Tasi et tinulongan na saray disaster relief committee. Masulok ya 50 ya abung so impaalagey. Tan tinulongan na saray relief committee iramay apektado na ileleppua na Lake Valencia.
Pilipinas: Lapud bagyo et dakel ya lugar so adelap. Angipawit so branch office na naakan tan kawes parad saray biktima, tan tinmulong iray asingger ya Tasi diad impanlinis nen inmekat lay danum.
Canada: Nen walay agawan baleg ya pool ed katakelan diad Alberta, akaawat so Slave Lake Congregation na baleg ya donasyon ya nanlapud saray kakaabay ya kongregasyon pian usaren ed panlinis. Lapud agda met nausar ya amin so kuartan naawat da, indonasyon na kongregasyon so masulok ya kapaldua pian makatulong ed saray biktima na kalamidad ed arum a bansa.
Côte d’Ivoire: Wala ray intaryan naakan, pampundoan, tan tambal antis, legan, tan kayari na guerra ed bansa.
Fiji: Lapud graben delap ya resulta na maksil ya uran, maslak ed 192 ya Tasin pamilya et aderal so dalus da, kanian anggapoy naakan tan kuarta da. Impawitan ira na naakan.
Ghana: Saray biktima na delap ed bandad bukig ya parte na bansa et inikdan na naakan, bini, tan impaalageyan na abung.
United States: Lapud alimbusabos et aderal so 66 ya abung na saray Tasi ed taloran state tan agaygay so 12 ya abung na saray Tasi. Anggano walay insurance na maslak ed sikara, inikdan iray pundo pian walay nausar da.
Argentina: Saray kongregasyon na saray Tasi nen Jehova et tinulongan da ray walad southern ya parte na bansa ya aderal so abung da lapud insabog na bolkan.
Mozambique: Impawitan na naakan so masulok ya 1,000 ya apektado na eras lapud anggapoy uran.
Nigeria: Duamplo tan apat ya Tasi ya na-injured lapud aksidente ed bus so inikdan na pinansyal a tulong. Tinulongan met iray dakel ya totoo ed bandad norte na bansa ya naandian na ayaman lapud panlalaban na saray nanduruman lahi tan relihyon.
Benin: Saray abiktima na graben delap et inikdan na tambal, kawes, moskitiro, nainum ya danum, tan napampundoan.
Dominican Republic: Kayari na bagyon Irene, tinmulong iray kongregasyon ed impangapiger na kaabungan tan angidonasyon iray kuarta.
Ethiopia: Diad duaran lugar ya anggapoy uran tan diad sakey ya pasen ya adelap, angipawit na pundo pian niiter so pankaukolan na saray apektado.
Kenya: Angipawit na pundo parad saramay walad lugar ya anggapoy uran.
Malawi: Tinulongan iramay manaayam ed Dzaleka refugee camp.
Nepal: Lapud landslide et aderal so abung na sakey ya Tasi. Sikatoy impaalageyan na temporaryon panayaman, tan tinulongan na kongregasyon.
Papua New Guinea: Pinoolan so waloran abung na saray Tasi. Inorganisa so pangipaalagey na abung da.
Romania: Wala ray Tasi ya aderal so abung da lapud delap. Tinulongan ira ed pangipaalagey na abung da.
Mali: Angidonasyon iray Tasi ed Senegal na pundo parad saramay anggapoy naakan da lapud daiset so inani da ta anggapoy uran.
Sierra Leone: Saray Tasin doktor ed France et linma pian mangiter na medikal ya tulong ed saray Tasi nen Jehova ya manaayam ed lugar ya walay guerra.
Thailand: Lapud graben delap et amayamay so aderal ed pigaran probinsya. Tinmulong iray relief team ed pangapiger tan panlinis ed 100 ya abung tan 6 ya Kingdom Hall.
Czech Republic: Kayari delap ya aneral ed pigaran kaabungan ed Czech Republic, saray Tasi ed Slovakia et linma pian ontulong.
Sri Lanka: Asumpal lay disaster-relief work parad saray biktima na tsunami.
Sudan: Saray Tasi nen Jehova ya naandian na ayaman lapud panlalaban ed bansa et impawitan na naakan, kawes, sapatos, tan angkabaleg iran plastic ya nayarin pantarong.
Tanzania: Lapud graben delap, anggapoy akeran gamit na 14 ya pamilya. Saray kongregasyon et angidonasyon na kawes tan gamit ed abung. Inapiger so sakey ya abung.
Zimbabwe: Lapud anggapoy uran, anggapoy naakan diad sakey ya lugar ed sayan bansa. Inikdan na naakan tan kuarta iramay apektado.
Burundi: Saray refugee et inikdan na relief, kaiba lay medikal a tulong.


c: text/html

text:
Imparaan Iray Nasyon Parad “Bangat nen Jehova”
‘Say prokonsul et nagmaliw a mananisia lapud nikelawan ed bangat nen Jehova.’
1-3. Anto ray rason akin ya aliwan mainomay parad saray disipulo nen Jesus so pangipulong na maong a balita ed “amin a nasyones”?
BALEG so kimey ya inter nen Jesus ed saray patumbok to. Ingganggan to ra: “Onla kayo . . . tan ibangat yo iray totoo ed amin a nasyones pian magmaliw iran disipulok.” Gawaen da itan ya kimey ya anggad say “maong a balita na panarian so nipulong ed interon dalin bilang pantasi ed amin a nasyones.”
2 Saray disipulo et inad-aro day Jesus tan say maong a balita. Balet nayarin pankelawan da no panon da kasin nasumpal so pagagawa tod sikara. Dagdaiset ira. Si Jesus, ya ipupulong dan Anak na Dios, et pinatey. Say pakanengneng na dakel ed saray disipulo to et “abebay-aral tan ordinaryo.” (Gawa 4:13) Insan say mensahe ya ipupulong da et kontra ed saray abaybayag lan tradisyon ya ibabangat na saray lider na relihyon. No diad mismon Israel et agda ra bibidbiren, wala kasi ondengel ed sikara diad arum nin lugar ya sakop na Roma?
3 Sakey ni, impasakbay nen Jesus ya saray disipulo to et busolen, napairap, tan say arum et pateyen ni ingen. (Luc. 21:16, 17) Sikaray traidoren na saray kakaaro tan kapamilya da, wala ray onlesan palson propeta, tan ondakel so kaugsan. (Mat. 24:10-12) Anggano wala ra bilang so mangawat ed mensahe da, panon da balet ya ipulong itan ed “sankaarawian a pasen na dalin”? (Gawa 1:8) Talagan singa mair-irap so kimey da!
4. Antoy resulta na impanpulong na saray disipulo nen inmunan siglo?
4 Anggano amta na saray disipulo ya aliwan mainomay so kimey, inunor day ganggan nen Jesus tan nampulong ira, aliwa labat ya diad Jerusalem tan Samaria, noagta ontan met ed arum ya bansa. Tan anggano wala ray irap ya dinadalan da, diad loob na 30 taon et “nipulong la [so maong a balita] ed amin a pinalsa diad silong na tawen” tan satan et ‘binmunga tan dinmaak ed interon mundo.’ (Col. 1:6, 23) Singa bilang, nen nampulong si apostol Pablo ed isla na Ciprus, say Romanon prokonsul ya si Sergio Paulo et “nagmaliw a mananisia lapud nikelawan ed bangat nen Jehova.”
5. (a) Antoy insipan nen Jesus ed saray disipulo to? (b) Antoy imbaga na sakey a libro nipaakar ed inmunan siglo?
5 Amta na saray disipulo nen Jesus ya agda nasumpal so panagpulong a kimey diad sarilin pakayari da. Insipan nen Jesus ya ibaan to ra tan tulongan ira na masanton espiritu. (Mat. 28:20) Tan diad saman a panaon et wala ray sirkumstansya ya akatulong pian mainomay dan nipulong so Panarian. Imbaga na libron Evangelism in the Early Church ya nayarin say inmunan siglo so sankaabigan ya panaon pian igapo na saray Kristiano so panagpulong, tan sinmabi panaon ya amoria dan imparaan na Dios so dalan parad satan ya kimey.
6. Antoy aralen tayo (a) ed sayan artikulo? (b) ed ontumbok?
6 Kasin inmaneobra na Dios iray agawgawa nen inmunan siglo pian onlaknab so panagpulong a kimey? Anggapoy ibabaga na Biblia nipaakar ed satan. Balet niay segurado: Gagala nen Jehova ya nipulong so maong a balita, tan ag-itan apatunda nen Satanas. Diad sayan artikulo, pantongtongan tayo ray pigaran rason no akin ya mas mainomay so panagpulong nen inmunan siglo nen say arum nin panaon nensaman. Diad ontumbok ya artikulo, aralen tayo ray akatulong pian nipulong so maong a balita ed interon mundo diad sayan modernon panaon.
SAY PAX ROMANA
7. Anto so Pax Romana, tan akin ya nikadkaduma itan?
7 Nen inmunan siglo, walay panaon ya mareen ed Empiryo na Roma kanian mas mainomay ya makapanpulong iray disipulo. Satan et tinawag ya Kareenan ed Roma odino Pax Romana diad salitan Latin. Diad satan a panaon, ag-inabuloyan na gobiernoy Roma so anggan anton klase na rebelyon. Wala ra met so “guerra tan balbalita nipaakar ed saray guerra,” a singa impasakbay nen Jesus. (Mat. 24:6) Singa bilang, dineral na armada na Roma so Jerusalem nen 70 C.E., tan wala ray panlalaban diad saray ketegan na empiryo. Balet diad maslak ya sakop na empiryo et walay deen, kanian mainomay ed saray disipulo so manbiahe tan manpulong. Satan ya panaon na kareenan et nambayag na manga 200 taon. Imbaga na libron The Horizon Book of Ancient Rome ya anggapo lay arum ya makapiparad kabayag tan kalaknab na deen ed satan ya panaon.
8. Panon ya akatulong so panaoy deen ed saray inmunan Kristiano?
8 Nen komatlon siglo, walay insulat na scholar ya si Origen nipaakar ed Pax Romana. Imbaga ton dakel ya bansa so sakop na Roma, kanian posiblin makapanpulong iray disipulo ed saratan ya amin. Lapud agmigi-guerra iray totoo pian idepensay bansa da, mareen so kabibilay da. Kanian unong ed si Origen, walay pankanawnawa na saray totoo ya ondengel ed mensahe na saray disipulo nipaakar ed panangaro tan kareenan. Anggano pinasegsegang iray disipulo, ag-ira binmales, noagta sinambot da so panaoy deen pian ipulong so maong a balita.
NAGMALIW YA MAS MAINOMAY SO PANAGBIAHE
9, 10. Akin et nibaga ya mainomay so impanbiahe na saray disipulo ed Empiryo na Roma?
9 Nanggawa iray Romano na masulok ya 80,000 kilometro iran karsada a pankokonektaen toy amin lawarin lugar ed empiryo. Lapud satan, mainomay so pambiahe na saray sundalo na Roma sano kaukolan dan protektaan so teritorya da tan kontrolen so totoo. Inusar na saray Kristiano irayan karsada diad impanbiahe rad saray katakelan, desierto, tan kapalandeyan pian makapanpulong irad dakel a lugar.
10 Likud ed saray karsada, manbiabiahe met iray Romano panamegley na barko ya ondadalan ed manga 27,000 kilometro iran ilog tan dayat. Diad tua, manga 900 ya rota ed dayat so inusar na saray barko na Roma, ya onkonekta ed nilasus iran pier. Kanian makapanbiahe iray Kristiano ed interon empiryo na Roma ya agda la kaukolan so legal iran dokumento, a singa say passport tan visa. Aliwan mapeligro so pambiahe ed karsada ta amta na totoo ya grabe panagdusa na gobiernoy Roma ed saray kriminal. Ontan met ed panagbiahe diad dayat. Dakel so ombiabiahe ya barko na Romanon militar kanian agnatatakot iray managbiahe ya ompan wala ray onatakin pirata. Anggaman ibabaga na Biblia ya aminpigan naeksperiensya nen Pablo ya aderal so barkon niluganan to tan wala ray kapeligroan ed dayat, anggapoy nabasa tayon inataki ira na saray pirata.
SAY GRIEGON LENGUAHE
11. Akin et inusar na saray disipulo so Griegon lenguahe?
11 Dakel ed saray lugar ed Empiryo na Roma et datin sakop na Griegon manuley ya si Alexander the Great. Kanian akaaral iray totoo ed saratan ya lugar na Griegon lenguahe ya tatawagen a Koine. Lapud satan, akapitalosan iray disipulo ed amin a klase na totoo, tan akatulong itan ed inlaknab na maong a balita. Sakey ni, impatalos na saray Judion walad Ehipto so Hebreon Kasulatan ed lenguahen Griego. Pamilyar iray totoo ed sayan patalos a tinawag ya Septuagint, tan mabetbet itan ya tinukoy na saray inmuunan patumbok nen Kristo. Inusar met na saray Kristiano so Griego ed saray sulat da. Dakel so termino na satan ya lenguahe kanian mausa-usar ed pangipaliwaway espiritual iran bengatla. On, akatulong so Griegon lenguahe pian makapantatalosan ira tan mankakasakey iray kongregasyon.
12. (a) Anto so codex, tan akin ya mas mainomay itan ya usaren nen say lukot? (b) Kapigan ya inggapon inusar na saray Kristiano so codex?
12 Antoy inusar na saray Kristiano nen inmunan siglo ed ministeryo da? Nen unona, angusar ira na saray lukot, balet marama itan ta kaukolan nin irolyo tan ilurag, tan maslak et anggapoy sulat tod beneg. Say Ebanghelyo nen Mateo ni labat et napano to lay sakey ya interon lukot. Balet nen komaduan siglo, angusar la ra na codex
SAY LEY NA ROMA
13, 14. (a) Panon ya nausar nen Pablo so kanepegan to bilang Romano? (b) Antoy epekto na ley na Roma ed saray Kristiano?
13 Say ley na Roma so impaakseb ed interon empiryo. Say sakey ya Romano nensaman et dakel so kanepegan tan pribilehyo to. Singa bilang, si Pablo et Romano, tan aminpiga ton nausar itan pian idepensa so sarili to. Nen sikatoy siplatan la na Romanon opisyal, intepet to: “Manepeg kasin siplatan yoy sakey a Romano ya agni asentensiaan?” Say ebat et andi. Nen imbaga nen Pablo ya wala lad sikato ‘tan ya kanepegan manlapud inkianak to, “inmarawin tampol ed sikato iramay lalakin manusisa tan mamairap komon ed sikato; tan tinmakot so komandante na militar sanen naamtaan ton sikatoy sakey a Romano tan lapud binalor to.”
14 Lapud Romano si Pablo, walay epekto na satan ed impantrato ed sikato diad Filipos. (Gawa 16:35-40) Tan nen kinmalma so grupo na totoon manggugulo diad Efeso, impanonot ed sikara na sekretaryo na syudad ya nasusumlang da so ley na Roma. (Gawa 19:35-41) Tan nen walad Cesarea si Pablo, sikatoy inmapela pian nausar toy kanepegan ton onarap ed Cesar tan idepensay pananisia to. (Gawa 25:8-12) Lapud ley na Roma et nagmaliw ya posible so ‘pangidepensa tan pakaalay legal a kanepegan pian nipulong so maong a balita.’
NANAYAM IRAY JUDIO ED DAKEL A BANSA
15. Iner so nanayaman na dakel ya Judio nen inmunan siglo?
15 Say sakey ya rason kanian nagmaliw ya mas mainomay so panagpulong na saray Kristiano nensaman et lapud ataytayak iray Judio ed nanduruman bansa ya sakop na Roma. Pigaran siglo antis na satan, wala ray Judion inawit ed Asirya bilang aripen, tan kayari pigaran taon et inawit irad Babilonia. Nen atalo na saray Persiano so Babilonia, wala la ray komunidad na saray Judio ed 127 ya probinsya na Empiryo na Persia. (Est. 9:30) Nen wadiay Jesus ed dalin, wala ray komunidad na Judio ed Ehipto tan arum ya parte na North Africa, ontan met ed Gresya, Asia Minor, tan Mesopotamia. Wala ray mangibabagan diad 60,000,000 ya totoo ed Empiryo na Roma, masulok ya 4,000,000 so Judio. Tan iner man so kawalaan da, awi-awit day relihyon da.
16, 17. (a) Panon ya akatulong ed saray aliwan Judio so impanayam na saray Judio ed nanduruman bansa? (b) Anto ray ginawa na saray Judio nensaman ya aaligen na saray Kristiano?
16 Lapud ataytayak iray Judio ed nanduruman bansa, dakel ya aliwan Judio so nagmaliw ya pamilyar ed Hebreon Kasulatan. Naaralan dan walay saksakey ya tuan Dios tan saray lingkor to et nepeg ya onunor ed ganggan to. Naaralan da met ya say Hebreon Kasulatan et nanlapud Dios tan nabasa ditan iray propesiya nipaakar ed Mesias. (Luc. 24:44) Kanian nen impulong na saray Kristiano so maong a balita, anggan panon et amta la na saray Judio tan aliwan Judio so pigara ed saray ipupulong da. Atan so rason no akin ya inusar nen Pablo so Hebreon Kasulatan pian nasagyat ya ondengel iray pupulongan to. Sikatoy lanang ya oonlad saray sinagoga na saray Judio tan akikatunongan ed sikara manlapud Kasulatan.
17 Regular ya mantitipon iray Judio pian mandayew, balanglan diad sinagoga odino diad paway. Mangakansion ira, manpipikasi, tan pantotongtongan day Kasulatan. Ontan met so gagawaen na saray Kristiano natan.
TINULONGAN IRA NEN JEHOVA YA MANPULONG
18, 19. (a) Antoy nagmaliw ya posible lapud saray sirkumstansya nen inmunan siglo? (b) Antoy nibagam ed si Jehova kayari impanaral ed sayan artikulo?
18 Talagan akatulong so nanduruman sirkumstansya nen inmunan siglo pian nipulong so maong a balita. Say Pax Romana, mainomay ya panagbiahe, lenguahe ya natalosan na dakel, say ley na Roma, tan say impanayam na saray Judio ed dakel a bansa et akatulong pian nitultuloy na saray disipulo so panagpulong a kimey ya pagagawa na Dios ed sikara.
19 Apatiran siglo antis na satan, insulat na Griegon philosopher ya si Plato: “Mair-irap ya anapen so nanggawa tan ama na sayan uniberso, tan anggano bilang et sikatoy naromog tayo, imposible ya sikatoy nipakabat ed amin.” Balet imbaga nen Jesus: “Saray bengatlan imposible ed totoo et posible ed Dios.” (Luc. 18:27) Labay na Amalsa na uniberso ya sikatoy anapen tan kabaten na totoo. Wala ni imbaga nen Jesus ed saray patumbok to: “Ibangat yo iray totoo ed amin a nasyones pian magmaliw iran disipulok.” (Mat. 28:19) Diad tulong nen Jehova a Dios, posible itan ya nagawa. Aralen ed ontumbok ya artikulo no panon itan ya nagagawa diad panaon tayo.

robotstxt: allowed

filter: keep


text:
KAPITULO 68
“Liwawa na Mundo”—Say Anak na Dios
IMPALIWAWA NEN JESUS NO SIOPA SO ANAK
AKIN YA NIBAGAN ARIPEN IRAY JUDIO?
Diad komapiton agew, say sampot ya agew na Piesta na Saray Tabernakulo, manbabangat si Jesus ed pasen na templo ya tatawagen a “pangiinay kayamanan.” (Juan 8:20; Lucas 21:1) Nayarin say kawalaan na saya et diad Sular na Bibii, tan diman so pampepelagan na donasyon na saray totoo.
Diad labi legan na piesta, sayan pasen na templo et maliwliwawa. Walay apatiran angkakabaleg ya kandelero diman, ya kada sakey et walay apatiran palanggana a napnoy larak. Marmarlang so liwawa na saratan kanian arawi nasilewan to. Nayarin saratan so naisip na saray ondedengel nen imbaga nen Jesus ya, “Siak so liwawa na mundo. Siopaman ya ontumbok ed siak et agbalot manakar ed kabilungetan, balet nakayarian toy liwawa na bilay.”—Juan 8:12.
Kinontra na saray Fariseo itan ya imbaga nen Jesus tan inkuan da: “Tatasian moy sarilim; aliwan tua so pantatasim.” Inmebat si Jesus: “Anggano tatasian koy sarilik, tua so pantatasik, ta amtak no iner so nanlapuan ko tan laen ko. Balet agyo amta no iner so nanlapuan ko tan laen ko.” Inyarum to: “Nisulat ed mismon Ganggan yo: ‘Say pantasi na duaran too et tua.’ Tatasian koy sarilik, tan tatasian ak met na Ama ya angibaki ed siak.”—Juan 8:13-18.
Lapud agda panisiaay ibabaga to, intepet na saray Fariseo: “Kawalaan na Amam?” Oniay diretsaan ya ebat nen Jesus: “Agyo ak kabat odino say Amak. No kabat yo ak, kabat yo met komon so Amak.” (Juan 8:19) Anggano labay na saray Fariseo ya arestoen si Jesus, anggapod sikaray aniwit ed sikato.
Inulit nen Jesus so imbaga to: “Ontaynan ak la, tan anapen yo ak, balet ompatey kayod kasalanan yo. Agkayo makakar ed laen ko.” Lapud ag-atalosan na saray Judio so imbaga nen Jesus, oniay inkuan da: “Manbikkel kasi? Lapud ibabaga ton, ‘Agkayo makakar ed laen ko.’” Agda natalosay labay ya ibaga nen Jesus ta agda amtay nanlapuan to. Impaliwawa tod sikara: “Nanlapu kayod leksab; nanlapu ak ed tagey. Nanlapu kayod sayan mundo; agak nanlapud sayan mundo.”—Juan 8:21-23.
Say tutukoyen nen Jesus et say impanbilay tod tawen antis ya linmad dalin tan say pagmaliw ton Mesias, odino Kristo, ya nepeg komon a talaranan na sarayan lider na relihyon. Oniay andiay respeton intepet da: “Siopa ka?”—Juan 8:25.
Diad satan ya pangokontra tan agda pangawat ed sikato, inmebat si Jesus: “Akin et mitotongtong ak nid sikayo?” Impaarap nin siansia nen Jesus so atension da ed Ama to tan impaliwawa to no akin ya kaukolan a dengelen na saray Judio so Anak: “Samay angibaki ed siak et tua, tan saray mismon nadngel kod sikato so ibabagak ed mundo.”—Juan 8:25, 26.
Insan imbalikas nen Jesus so talek tod Ama to, ya anggapo ed saray Judio: “Sano niyatagey yo lay Anak na too, nakabatan yo a siak iman, tan anggapoy antokaman a gagawaen ko unong ed panlabayan ko; noagta sasalitaen ko no anto ray imbangat ed siak na Ama. Tan kaibak imay angibaki ed siak. Agto ak pinaulyanan a bukor, ta naynay kon gagawaen iray makapaliket ed sikato.”—Juan 8:28, 29.
Balet, wala ray Judio ya anisia ed si Jesus, tan oniay inkuan tod sikara: “No mansiansia kayod salitak, tua a sikayo iray disipulok, tan naamtaan yo so katuaan, tan say katuaan so mangibulos ed sikayo.”—Juan 8:31, 32.
Parad arum, say kibulos ya imbaga to et singa imposible. Inrason da: “Ilalak kami nen Abraham tan agkamin balot nagmaliw ya aripen na anggan siopa. Akin et ibabagam ed sikamin, ‘Magmaliw kayon bulos’?” Amta na saray Judio ya inuleyan ira na arum ya bansa nensaman, balet agda labay so patawag ya aripen. Imbaga balet nen Jesus ya ariripen ira: “Ibagak ed sikayoy tua, balang sakey a manggagaway kasalanan et aripen na kasalanan.”—Juan 8:33, 34.
No ag-awaten na saray Judio ya aripen ira na kasalanan, napepeligroy bilay da. Impaliwawa nen Jesus: “Say aripen et agmansiansia lawas ed sankaabungan; balet say anak so mansiansia lawas.” (Juan 8:35) Say sakey ya aripen et anggapoy kanepegan ton nawalaay tawir, tan nayarin pataynanen anggano anton oras. Say peteg ya anak labat o ampon so makapansiansiad abung ya “lawas” odino legan ya manbibilay.
Kanian say katuaan nipaakar ed Anak so andi-anggaan ya mangibulos ed saray totoo manlapud makapatey ya kasalanan. “No ibulos kayo na Anak, talagan nibulos kayo,” so kuan nen Jesus.—Juan 8:36.


text:
Tepetepet na Saray Manbabasa
Antoy labay ya ibaga nen Jeremias nen binitla toy pannangis nen Raquel lapud saray anak to?
Akaunan inatey si Raquel nen say duaran anak to. No ontan sirin, singa aliwa imay imbaga nen Jeremias ya nirekord 1,000 taon kayari impatey nen Raquel.
Say panguloan ya anak nen Raquel et si Jose. (Gen. 30:22-24) Say komaduan anak to et si Benjamin, balet inatey si Raquel nen inyanak to. Kanian nayarin nitepet tayo: Akin ya ibabaga na Jeremias 31:15 ya sikatoy mannangis ed ‘impakaandi’ na saray anak to?
Say panguloan ya si Jose et awalaan na duaran anak, si Manases tan Efraim. (Gen. 41:50-52; 48:13-20) Kalabas na panaon, say Efraim so nagmaliw ya sankaprominentian tan maimpluensyan tribu ed interon panarian na Israel diad bandad norte tan irerepresenta to so amin ya samploran tribu ed satan a panarian. Say tribu ya nanlapud komaduan anak nen Raquel ya si Benjamin et nagmaliw ya kabiangan na panarian ed bandad abalaten, kaiba toy Juda. Nibaga sirin ya si Raquel so simbolo na amin ya ina ed Israel, parehon diad panarian ed norte ontan met ed abalaten.
Nen insulat so libro na Jeremias, say samploran tribu ya panarian ed norte et asakop la na saray Asiryano tan dakel so inala ran Israelita pian gawaen dan aripen. Balet, say arum ya ilalak nen Efraim et tinmakas ed teritorya na Juda. Nen 607 B.C.E., sinakop na Babilonia so duaran tribu na panarian na Juda ed abalaten, tan mapatnag ya angala met ira na saray aripenen da. Dakel ed sikara so tinipon ed Rama, ya manga 8 kilometro ed bandad norte na Jerusalem. (Jer. 40:1) Nayarin say arum et pinatey ed satan ya teritorya na Benjamin ya angiponponan ed si Raquel. (1 Sam. 10:2) Kanian say pannangis nen Raquel ed saray anak to et nayarin ontutukoy ed masimbolikon panermen to lapud impatey na saray Benjamita odino saramay pinatey ed Rama. Posible met ya ontutukoy itan ed impannangis na amin ya ina ed Israel lapud impatey o impakaaripen na totoo na Dios.
Antokaman so tutukoyen na samay imbaga nen Jeremias, say pannangis nen Raquel lapud saray anak to et sakey ya propesiya ya asumpal kalabas na pigaran siglo nen nipeligro so bilay nen Jesus nen ugaw ni. Ingganggan nen Arin Herodes ya pateyen so amin ya ugaw a laki ya mantaon na duara paleksab diad Betlehem, ya walad bandad abalaten na Jerusalem. Isipen pay ampaipait ya pannangis na saray ina nen “naandi la” o inatey iray anak da! Aliling to et sankarengel so akis da anggad Rama ya walad bandad norte na Jerusalem.—Mat. 2:16-18.
Kanian nen panaon nen Jeremias tan nen Jesus, say pannangis nen Raquel et dugarugan deskripsion na impanermen na saray Judion ina lapud impatey na ananak da. Siempre, saramay inatey ya linmad “dalin na kabusol,” say patey, et nayarin ompawil sano paolien la ray inaatey.—Jer. 31:16; 1 Cor. 15:26.


text:
3 Tulong Pian Nasarag Iray Problema
Wala ray problema ya agnaiwasan tan agnasolusyonan natan. Singa bilang, no inatey so inad-arom odino walay graben sakit mo, anggapoy nagawaan mo noagta saragen so sakit ya naliliknam. Kasin makatulong so Biblia ed ontan iran mair-irap ya situasyon?
GRABEN SAKIT
Imbaga nen Rose: “Walay atawir kon sakit ya lapud satan et lanang tan pinasyay panotot na laman ko. Apektadon maong so bilay ko.” Say sakey ya pampapagaan to et ngalngali agmakapanpokus ed panaaral toy Biblia tan apektadoy pandadayew tod Dios. Pero baleg so nitulong ed sikato na imbaga nen Jesus ed Mateo 19:26: “Diad Dios et posible so amin a bengatla.” Naamtaan nen Rose ya wala ni arum ya paraan na panaral. No maminsan, ngalngali agmakabasa lapud panotot to, kanian ondedengel na saray rekording na Biblia tan literatura ya base ed Biblia. * “No anggapo iratan,” so kuan to, “agko amta no panon kon napansiansiay relasyon kod Dios.”
No naeermenan si Rose lapud agto la nagawaan iray datin gagawaen to, onlelemew so liknaan to lapud saray salitan walad 2 Corinto 8:12: “No say sakey et akaparaan a mangiter, nagkalalo lan makapaliket no gawaen to itan unong ed no antoy walad sikato, aliwan unong ed no antoy anggapod sikato.” Ipapanonot na satan ed si Rose ya naliliketan so Dios ed sikato, lapud gagawaen toy anggaay nayarian to anggano limitado.
IMPATEY NA INAD-ARO
Oniay nanonotan nen Delphine: “Nen inatey so 18 años ya ana’kon bii, ansakisakit itan, ya singa agko la sarag so manbilay. Aglan balot nipawil so dati.” Sikatoy aligliwa ed saray salitan walad Salmo 94:19, a ditan et imbaga na salmista ed Dios: “Sanen nadadaeg ak na saray kapagaan, niligliwa tan pinakalma mo ak.” Imbaga to: “Impikasik ed si Jehova ya tulongan to ak ya makaromog na gawaen ko ya makatulong pian nabawasan so sakit ya naliliknak.”
Inusar toy panaon to ed kimey ya panagboluntaryo. Asabi panaon, inkompara toy sarili to ed krayola—anggano aputer la et nausar ni ed pankolor. Alikna to ya anggano onman so situasyon to, nausar to nin siansiay bilay to pian tulongan so arum. Imbaga to: “Naamtaan ko ya no usaren ko ray prinsipyo tan katuaan ed Biblia pian naligliwak iray tutulongan kon manaral na Biblia, atan so paraan nen Jehova pian onlemew so liknaan ko tan naligliwa ak.” Nanlista si Delphine na saray karakter ed Biblia ya nanermen a maong lapud impatey na inad-aro. “Amin da et mapikasi,” so kuan to. Imbaga to met: “Agka makaawat na ebat no agmo lukasan so Bibliam.”
Wala ni naaralan nen Delphine ed Biblia—manpokus ed arapen, aliwan diad apalabas. Sikatoy aligliwa ed ilalo ya nabasad Gawa 24:15: “Walay kioli na saray matunong tan saray agmatunong.” Panon katibay so ilalo nen Delphine ya bilayen nen Jehova so anak to? Niay ebat to: “Sankanengneng ko lay ana’ko diad arapen. Say onsublay ya ‘date’ mi et aka-eskedyul la, ya singa wala lad kalendaryo nen Aman Jehova. Sankanengneng ko ya sankaiba kami nen ana’ko diad hardin mi, ya singa nen first time kon anengneng tan naaro nen inyanak ko.”
^ par. 4 Dakel ed saratan ya rekording et available ed website ya jw.org.
Natulongan ka na Biblia ya makaromog na ligliwa anggan diad mair-irap ya panaon


text: 14 Aminsan, sanen sikatoy linma ed abung na sakey ed saray manuley na saray Fariseo legan na sabaton pian midungo, sikatoy iimanoen dan maong.2 Tan nia! walad arapan to so sakey a lakin linmarag so laman to.3 Kanian tinepetan nen Jesus iramay makabat ed Ganggan tan saray Fariseo, a kuan to: “Manepeg kasi ed sabaton so mamaabig odino andi?”4 Balet ag-ira inmesel. Diad saman et binembenan to imay laki, pinaabig to insan pinataynan to la.5 Tan inkuan to ed sikara: “Siopa ed sikayo so agmangagwat a tampol ed anak to odino baka to no naplag ed bobon diad agew na sabaton?”6 Tan agda naebatan irayan bengatla.7 Insan angisalaysay na sakey ya ilustrasyon ed saramay naimbitaan, lapud naimano to a pipilien da iray sankamanunaan a pasen, a kuan to ed sikara:8 “Sano walay angimbita ed sika ed sakey a bansal, agka onyuyurong ed sankamanunaan a pasen. Ompan diad satan a pankanawnawa et walay inimbitaan to a mas gagalangen nen say sika,9 tan sikato ya angimbita ed sikayon dua et onasingger tan ibaga to ed sika, ‘Iter mo iyan pasen ed sayan too.’ Diad ontan et nabaingan ka tan onla ka ed sankaabebaan a pasen.10 Balet sano naimbitaan ka, onla ka tan onyurong ka ed sankaabebaan a pasen, ta pian sano onasingger imay angimbita ed sika, ibaga to ed sika, ‘Kaaro, diman ka la ed bandad tagey.’ Diad ontan et napagalangan ka ed arap na amin a kaparam a sangkaili.11 Ta balang sakey a mangiyaatagey ed inkasikato et niyabeba tan samay mangiyaabeba ed inkasikato et niyatagey.”12 Insan imbaga to met ed samay angimbita ed sikato: “Sano mangiparaan ka na pangugtoan odino pangdeman, agmo tatawagen iray kakaarom odino agagim odino kakanayon mo odino mayayaman a kakaabay mo. Ta ompan walay panaon ya imbitaan da ka met tan magmaliw itan a bales ed sika.13 Balet sano mangiparaan ka na ponsia, imbitaan mo iray pobri, lupoy, piley, bulag;14 tan manliket ka, lapud ag-ira makabales ed sika. Ta sikay nabales diad kioli na saray matunong.”15 Sanen nadngel iraya na sakey ed saray kapara ton sangkaili, inkuan to ed sikato: “Maliket imay mangan diad panarian na Dios.”16 Inkuan nen Jesus ed sikato: “Walay sakey a toon angiparaan na baleg a ponsia,* tan dakel so inimbitaan to.17 Tan sanen panamangdem la, imbaki toy aripen to pian tawagen iramay naimbitaan, ‘Gali la, ta akaparaan lay pangdeman.’18 Balet parepareho ran nambaraan. Inkuan ed sikato na samay inmuna, ‘Analiw ak na daralusan tan kaukolan kon laen tan nengnengen; pasensia ka la, ta agak makakar.’19 Tan inkuan na samay sakey, ‘Analiw ak na limaran paris a baka tan nengnengen ko iratan; pasensia ka la, ta agak makakar.’20 Inkuan met na samay sakey ni, ‘Kapkapangasawak kanian agak makaonla.’21 Kanian pinmawil imay aripen tan imbaga to iraya ed katawan to. Et sinmanok so akan-abung tan inkuan to ed aripen to, ‘Apuram so onla ed saray maawang a dalan* tan diad saray karsada ed syudad, tan itagar mo dia iray pobri tan lupoy tan bulag tan piley.’22 Kayari na satan et imbaga na aripen, ‘Katawan, agawaan ko lay ingganggan mo, balet ta malugar ni.’23 Et inkuan na katawan ed aripen, ‘La ka ed saray dalan tan diad saray naalar a pasen, tan pasoot mo ran onloob pian napano so abung ko.24 Ta ibagak ed sikayo, Anggapo ed saramay naimbitaan so makataway ed imparaan kon pangdeman.’”25 Natan et kaiba ton manbiabiahe so dakel a totoo, tan sikatoy inmarap ed sikara tan inkuan to:26 “No walay siopaman ya ondago ed siak tan mas aroen* to so ama to tan ina to tan asawa to tan ananak to tan agagi ton lalaki tan bibii, on, anggan say dilin kamarerwa to, sikatoy agnayarin magmaliw a disipulok.27 Siopaman ya agmanakbat ed panamairapan a kiew* to tan ag-ontumbok ed siak et agnayarin magmaliw a disipulok.28 Alimbawa, siopa ed sikayo so malabay a mangipaalagey na tori ya agni onyurong ya unona tan kuentaen toy nagastos, pian naseguro to no kasin walay magenap a panumpal to ed satan?29 Ta no andi, nayarin niletneg to so pundasyon na satan balet ta agto nasumpal, tan amin a makanengneng et mamalaw ed sikato,30 a kuan da, ‘Inggapo na sayan too so mangipaalagey balet agto sarag a sumpalen.’31 Odino siopan ari, a manmamartsa pian miguerra ed sananey ya ari, so agni onyurong ya unona tan onkerew na simbawa no kasin sikato tan say samplon libo a sundalo to so makatalo ed samay milaban ed sikato a walaan na duamplon libo?32 Et no bilang ta agto nayarian a taloen, legan sirin a sikatoy wala ni ed arawi, sikatoy mangibaki la na ulop na saray embahador tan mikareenan la.33 No ontan sirin, anggapo ed sikayo so nayarin magmaliw a disipulok no agto taynanan so amin a kaykayarian to.34 “Diad tua, say asin et maabig. Balet no bilang ta tinmabang la itan, anto ni pantimpla ed satan?35 Agnayarin ilaok itan ed dalin odino pan-abono. Ibantak la itan na totoo diad paway. Say walaan na saray layag a pandengel et nepeg ya ondengel.”


text:
SEKSION 4
Akisipanan so Dios ed si Abraham
Lapud pananisia, inunor nen Abraham so Dios, tan insipan nen Jehova a bendisyonan tan parakelen Toy poli to
MANGA 350 a taon kayari na Delap ed panaon nen Noe, si Abraham so manaayam ed maasenson syudad na Ur, a natan et tatawagen ya Iraq. Si Abraham so uliran ed pananisia. Pero nasubok so pananisia to.
Imbaga nen Jehova ed si Abraham a taynan toy nasyon a nianakan to tan onla’d arum a pasen, diad Canaan. Tampol a tinmulok si Abraham. Inawit toy Sara ya asawa to, kaanakan ton si Lot, pati dakel ya aripen to, tan kayari na andukey ya impanbiahe ra, nanayam ira ed saray tolda diad Canaan. Insipan nen Jehova ed si Abraham a mamawala na baleg a nasyon manlapud poli to, a pakabendisyonan na amin a pamilya ed dalin, tan sakopen na poli to so dalin na Canaan.
Inmaligwas si Abraham tan Lot, tan dinmakerakel so karnero tan bakbaka ra. Impanpili nen Abraham si Lot na teritorya. Pinili nen Lot so mabunan pasen na Ilog Jordan tan nanayam ed asingger ed syudad na Sodoma. Balet saray totoo ed Sodoma et imoral
Ag-abayag pinaseguroan nen Jehova a Dios si Abraham a say poli to so magmaliw a singa karakel na bitewen. Baleg so pananisia nen Abraham ed satan a sipan. Balet, say inad-aron asawa nen Abraham a si Sara et siansian baog. Insan, nen 99 la nen Abraham tan si Sara et man-90 años la, imbaga na Dios ed si Abraham a nawalaan ira nen Sara na anak a laki. Agawa so imbaga na Dios tan inyanak nen Sara si Isaac. Wala ni arum ya ilalak nen Abraham, balet diad linya nen Isaac so panlapuan na Manangisalba ya insipan diad Eden.
Diad kaleganan, si matunong a Lot pati pamilya to so manaayam ed Sodoma, balet duma si Lot ed saramay imoral a manaayam ed syudad. Sanen magano lan deralen nen Jehova so Sodoma, imbaki to ray anghel pian pasakbayan si Lot. Say bilin na saray anghel ed si Lot tan ed pamilya to et taynan day Sodoma tan ag-ira onlilingaw. Insan inuran itan na Dios na apoy tan asupre pati say asingger a mauges a syudad a Gomorra. Inatey ya amin so manaayam ed saratan a syudad. Akaliktar si Lot tan say duaran mamarikit to. Balet linmingaw so asawa nen Lot, ompan mansinayang ed saray tinaynan to. Lapud agtinmulok, sikatoy inatey.


text:
Kasin Nanenengneng Moy Lima na Dios ed Bilay Mo?
‘Say lima nen Jehova et naamtaan na saray aripen to.’
1, 2. Antoy iisipen na arum nipaakar ed Dios?
IISIPEN na dakel ya ag-interesado so Dios ed gagawaen da. Diad tua, papanisiaan na arum ya anggapoy pibabali na Dios ed totoo. Kayari na makmaksil ya bagyon Yolanda ya aneral ed pigaran lugar ed Visayas nen Nobyembre 2013, oniay imbaga na mayor na sakey a baleg a syudad: “Seguro, walay arum ya lilimingen na Dios.”
2 Iisipen met na arum ya agnanenengneng na Dios so gagawaen da. (Isa. 26:10, 11; 3 Juan 11) Singa ira saramay deneskribe nen apostol Pablo nen imbaga ton: “Agda labay a bidbiren so Dios unong ed suston pikakabat.” Say ontan iran totoo et “gagawaen da so amin a klase na ag-inkatunong, karelmengan, panag-agum, [tan] kaugsan.”
3. (a) Anto ran tepet nipaakar ed Dios so nitepet tayod sarili tayo? (b) Diad Biblia, antoy mabetbet ya tutukoyen na “lima” nen Jehova?
3 Sikatayo balet ey? Aliwan singa dakel a totoo natan, amta tayon oobserbaan nen Jehova so amin ya gagawaen tayo. Balet kasin nalilikna tayoy panangiyansakit tan tulong to ed bilay tayo? Tan kasin sakey itayo ed saramay totoon imbaga nen Jesus ya “nanengneng da so Dios”? (Mat. 5:8) Pian naamtaan tayo no antoy labay ya ibaga na satan, aralen tayo nin unona iray alimbawa ed Biblia ya anengneng day lima na Dios tan saray alimbawa ya agda anengneng so lima to. Insan tayo aralen no panon ya ontulong so pananisia pian malinew tayon nanengneng so lima na Dios ed bilay tayo. Legan tayon aaralen iratan, tandaan ya diad Biblia et mabetbet ya ontutukoy so “lima” na Dios ed pakayari to, ya uusaren to pian tulongan iray lingkor to tan pian taloen iray kalaban to.
AGDA ANENGNENG SO LIMA NA DIOS
4. Akin ya nibagan ag-anengneng na saray kalaban na Israel so lima na Dios?
4 Dakdakel so agawgawad Israel nensaman ya pankanawnawa la komon pian nanengneng tan narengel na totoo no panon ya tinulongan na Dios itan ya nasyon. Nanggawa si Jehova na saray milagro pian nibulos to ray totoo to ed Ehipto, tan kayari na satan et tinalo day dakel ya ari ed Insipan ya Dalin. (Jos. 9:3, 9, 10) Anggano arengel tan anengneng itan na arum ya arari, siansia nin ‘nantitipon ira pian mibakal ed si Josue tan ed Israel.’ (Jos. 9:1, 2) Anggan kaleganan ni labat na panlalaban, pankanawnawa la na sarayan arari ya nanengneng komon so lima na Dios. Lapud pakayari nen Jehova, ‘say agew tinmunda, tan say bulan nansiansia, anggad akabales so nasyon ed saray kabusol da.’ (Jos. 10:13) Balet inabuloyan nen Jehova ya ‘onawet so puso da [saray kalaban] pian onla ra sumpad Israel diad bakal.’ (Jos. 11:20) Balet agbinidbir na saray kalaban na Israel ya say Dios so milalaban parad Israel, kanian atalo ira.
5. Antoy aglabay ya bidbiren nen Arin Ahab?
5 Sakey ed saray awalaan met na pankanawnawan nanengneng so lima na Dios et say mauges ya arin si Ahab. Imbaga nen Elias ed sikato: ‘Anggapoy linaew nisay uran ed sarayan taon, likud labat no salitaen ko.’ (1 Ara. 17:1) Malinlinew ya si Jehova so nanlapuan na satan ya pasakbay, balet agmanisiay Ahab. Kalabas na taon, anengneng nen Ahab so apoy a nanlapud tawen sanen nampikasi Elias ya napoolan komon so bagat ya inyapay to. Insan imbaga nen Elias ya panampoten la nen Jehova so kelang tan onuran la, ya kuan tod si Ahab: “Lasur ka la, ta no naabotan kay maksil ya uran, agka makaalis!” (1 Ara. 18:22-45, NW) Anengneng iratan ya amin nen Ahab, balet siansia nin agto binidbir ya agawa iratan lapud pakayari na Dios. Walay naaralan tayod sarayan alimbawa
ANENGNENG DA SO LIMA NEN JEHOVA
6, 7. Antoy malinew ya atebek na saray Gibeonita tan nen Rahab?
6 Wala ra balet so arum ya anengneng da so lima na Dios, anggano parehoy situasyon da ed saramay mauges ya arari ya abitla nen niman. Say sakey ya alimbawa et saray Gibeonita. Akikareenan irad Israel anggano dakel ya nasyon so milalaban ed Israel nen panaon nen Josue. Akin? Imbaga rad Josue: ‘Linma kami dia lapud ngaran nen Jehova a Dios mo, ta nadngelan mi so galang to, tan amin a ginawa to.’ (Jos. 9:3, 9, 10) On, binidbir da ya say tuan Dios so ontutulong ed Israel.
7 Atebek met nen Rahab so lima na Dios. Nen abalitaan to no panon ya inliktar nen Jehova so totoo To, imbaga tod saray duaran Israelitan espiya: ‘Amtak ya iter nen Jehova ed sikayo so dalin.’ Anggano nipeligroy bilay to lapud satan, sikatoy walaan na pananisia ya sarag nen Jehova ya iliktar so interon pamilya to.
8. Panon ya binidbir na arum ya Israelita so lima na Dios?
8 Aliwan singa si Arin Ahab, binidbir na arum ya Israelitan akanengneng ed apoy ya nanlapud tawen ya say Dios so nanggawa ed satan. Nen anengneng da ya inupot na apoy so bagat ya inyapay nen Elias, imbaga ra: “Si Jehova, sikato so Dios”! (1 Ara. 18:39) On, malinlinew dan anengneng so lima na Dios!
9. Panon tayon nanengneng si Jehova tan say lima to natan?
9 Atalosan tayod sarayan maong tan mauges ya alimbawan apantongtongan tayo no antoy kabaliksan na ‘nanengneng so Dios’ odino nanengneng so lima na Dios. Legan tayon nakakabat si Jehova, nanenengneng tayo met so lima to lapud natetebek tayo ray kualidad tan gagawaen to panamegley na “mata na puso [tayo].” (Efe. 1:18) Siempre, say labay tayon aligen et saramay malinew dan anengneng so tulong nen Jehova ed saray totoo to. Balet, talaga kasin wala ray paneknek ya iyaansakit na Dios iray totoo natan?
NANENENGNENG TAYOY LIMA NA DIOS NATAN
10. Antoy paneknek ya tutulongan nen Jehova iray totoo natan? (Nengnengen so litratod gapo na artikulo.)
10 Dakel so paneknek ya tutulongan nen Jehova iray totoo anggad natan. Mabetbet tayon makakarengel na saray eksperiensya ya wala ray indibidual ya nampikasi parad tulong na Dios tan naebatan so pikakasi ra. (Sal. 53:2) Legan ya manpupulong ed kaabungan si Allan diad melag ya isla ed Pilipinas, walay bii ya legan ton kakatongtongen et biglan manakis. Oniay inistorya nen Allan: “Diad saman ya kabuasan, nampikasi iyan bii ed si Jehova ya wala komoy ombisitad sikato ya Tasi. Asali to lay inyaralan na saray Tasi nen tinedyer ni, balet nitunda itan nen akiasawa tan nanayam la rad saman ya isla. Inebatan a tampol na Dios so pikakasi to kanian akaakis.” Anggapo ni sakey taon et indedika la na sayan bii so bilay tod si Jehova.
11, 12. (a) Diad anto ran paraan ya tutulongan nen Jehova iray lingkor to? (b) Isalaysay so eksperiensya na sister ya tinulongan na Dios.
11 Naeksperiensya na dakel ya lingkor na Dios so tulong nen Jehova sanen intunda day bisyo ra, singa say panagsigarilyo, panagdruga, odino pornograpiya. Ibabaga na arum ya antis dan naamtaay katuaan et aminpiga da lan sinali ya itunday bisyo ra diad sarilin sagpot da, balet agda ayarian. Balet nen kinerew day tulong nen Jehova, inter tod sikara so “pakayari a mas mabiskeg nen say pakayari na too,” kanian alabanan day kakapuyan da.
12 Tutulongan met nen Jehova iray lingkor to pian nasarag day nanduruman subok. Say sakey ya alimbawa et si Amy. Sikatoy nairapan ya man-adjust nen niasain ya ontulong ed pampaalagey na Kingdom Hall tan missionary home ed sakey ya melag ya isla ed Pacific. Imbaga to: “Melag labat ya hotel so pampupundoan mi, tan inagew-agew kamin manaakar ed delap iran karsada paonlad pantratrabahoan mi.” Kaukolan to met so man-adjust ed kultura da diman, tan mabetbet ya anggapoy kuryente tan danum. Imbaga ni nen Amy: “Aminsan ni ingen et apansalitaan koy sakey ya sister ya kaiba mid trabaho. Maer-ermen ak ed saman. Kasabik ed ambilunget ya kuarto mid hotel, imbesngaw kod si Jehova so naliliknak, tan kinerew koy tulong to.” Nen wala lay kuryente, nambasa si Amy na Panag-bantayan ya ditan et walay artikulo nipaakar ed programa na graduation ed Gilead. Abasa tod satan ya artikulo so nipaakar ed amin ya dadalanen ton subok: balon kultura, pakakailiw, tan pibagay ed arum. Imbaga to: “Aliknak ya kakatongtongen ak nen Jehova ed saman ya labi. Apaseseg ak ya mantultuloy ed asainmin ko.”
13. Antoy paneknek ya susuportaan nen Jehova iray totoo to diad ‘pansasagpot dan makala na legal a kanepegan’ pian nipulong so maong a balita?
13 Say sakey nin paneknek ya tutulongan nen Jehova iray totoo to et say maabig ya resulta na ‘pangidedepensa tan pansasagpot dan makala na legal a kanepegan’ pian nipulong so maong a balita. (Fil. 1:7) Sinali na arum ya gobierno ya patundaen so kimey na Saray Tasi nen Jehova. Balet manlapu labat nen taon 2000, analo itayo ed ag-onkulang ed 268 ya kaso ed atagey iran korte, ya 24 ed saratan ya kaso et diad European Court of Human Rights! Malinew ya anggapon balot so makaamper ed lima na Dios.
14. Akin ya nibaga tayon nanenengneng tayoy lima na Dios ed panagpulong a kimey tan ed pankakasakey tayo bilang Kristiano?
14 Say pangipupulong ed maong a balita diad interon mundo et sakey nin paneknek ya tutulongan itayo na Dios. (Mat. 24:14; Gawa 1:8) Ontan met, makapadinayew ya anggano nanduruma so bansa tayo et walay pankakasakey tayo, ya agbalot naalig na sayan mundo, kanian anggan saray makakaobserba et bibidbiren dan: “Say Dios so peteg a walad limog yo.” (1 Cor. 14:25) On, dakel so paneknek ya talagan uusaren na Dios so pakayari to parad totoo to. (Basaen so Isaias 66:14.) Kumusta balet diad mismon bilay mo? Kasin nanenengneng moy lima nen Jehova?
KASIN NANENENGNENG MOY LIMA NEN JEHOVA ED BILAY MO?
15. Ipaliwawa no akin ya no maminsan et agtayo nanenengneng so lima nen Jehova ed bilay tayo.
15 Anto ray rason no akin ya no maminsan et agtayo nanenengneng so lima na Dios ed bilay tayo? Nayarin dakdakel so dadalanen tayon problema kanian ompan nalingwanan tayo la no panon itayon tinulongan nen Jehova diad apalabas. Nen si propetan Elias et labay ya pateyen nen Reyna Jezebel, alingwanan to ray ginawgawa nen Jehova parad sikato. Imbaga to ni ingen ed Dios ya labay to lay ompatey. (1 Ara. 19:1-4) Antoy nepeg ya gawaen nen Elias? Kaukolan toy onkerew na tulong ed si Jehova pian makapanpakpel.
16. Antoy nepeg tayon gawaen pian singa si Job et nanengneng tayoy Dios?
16 Nen dakel ya subok so dadalanen nen Job tan saratan labat la so sankanonot to, say panmoria tod situasyon to et duma ed panmoria nen Jehova. (Job 42:3-6) Singa si Job, ompan kaukolan tayo ni mansagpot pian nanengneng tayoy Dios. Panon tayon nagawaan itan? Nepeg tayon dalepdepen no anto ray ibabaga na Biblia nipaakar ed situasyon tayo. No namoria tayo no panon itayon tutulongan nen Jehova, sikatoy magmaliw ya tudtua ed sikatayo. Singa si Job, nibaga tayo met: ‘Nadngelan ko lay nipaakar ed sika, balet natan nanenengneng ta ka la.’
17, 18. (a) Diad anto ran paraan ya nayarin nanengneng tayoy lima nen Jehova ed bilay tayo? (b) Mangisalaysay na eksperiensya ya mangipapanengneng no panon itayon tutulongan na Dios natan.
17 Panon tayon nanengneng so lima nen Jehova ed bilay tayo? Nia ray pigaran alimbawa: Nayarin amoriam ya inggiya ka na Dios kanian nalmom so katuaan. Odino asalim ta lay akiaral ya kayari paliwawa et nibagam ed sarilim ya, “Dugaruga man ed siak”? Odino anengneng mon inebatan nen Jehova so pikakasim. Nayarin labay mon palaknabey ministeryom tan pandinayewan moy intulong nen Jehova ed sika pian nagawaan mo itan. Odino ompan inmekal kad trabaho pian makapanpokus kad espiritual tan apaneknekan mon tua iyan sipan na Dios: “Agta kan balot paulyanan.” (Heb. 13:5) No mabiskeg so espiritualidad tayo, natebek tayo no panon itayon tutulongan nen Jehova diad dakel a paraan.
18 Oniay imbaga nen Sarah ya taga Kenya: “Impikasik so sakey ya iyaaralan ko ya naimanok ya singa agto seseryosoen so panaaral toy Biblia. Impikasik ed si Jehova no kasin itundak lan iyaralan. Kakkapangibagak ni labat na ‘Amen,’ tinmanol so telepono. Tinmawag imay iyaaralan ko tan imbaga ton labay toy miaral! Agak makapanisia!” No imanoen tayo ray gagawaen na Dios parad sikatayo, nanengneng tayoy lima to ed bilay tayo. Oniay imbaga nen Rhonna, ya taga Asia: “Kaukolan moy mansagpot pian nanengneng moy panangigiya nen Jehova. Tan no nanengneng mo la itan, talagan napaneknekan mo ya inar-aro to tayo!”
19. Antoy kaukolan tayo nin gawaen pian nanengneng tayoy Dios?
19 Imbaga nen Jesus: “Maliket iramay malinis so puso ra, ta nanengneng da so Dios.” (Mat. 5:8) Panon ya magmaliw a “malinis so puso” tayo? Nepeg ya malinis so nonot tayo tan itunda tayo la ray makapuy a kagagawa. (Basaen so 2 Corinto 4:2.) Inaral tayod sayan artikulo ya pian nanengneng tayoy Dios, nepeg ya pansiansiaen tayon mabiskeg so espiritualidad tayo. Aralen tayod ontumbok ya artikulo no panon ya ontulong so pananisia pian mas nanengneng tayoy lima nen Jehova ed bilay tayo.


text:
INALAD DAAN IRAN KOLEKSION MI
Dakel so Akalmo ed Katuaan Lapud “Eureka Drama”
“EUREKA!” Say labay ton ibaga ‘tan ya salita et “Walay nalmok!” Nen koma 19 siglo, dakel so manmimina na balitok ed California, U.S.A., tan atan so iyeeyag da no walay akotkot da. Balet si Charles Taze Russell tan arum nin Estudyante na Biblia et walay mas mablin nalmo da
Nen summer na 1914, minilyon so nantitipon diad baleg iran syudad pian manbantay na “Photo-Drama of Creation,” waloran oras ya pelikulan ginawa na International Bible Students Association (I.B.S.A.). Balibali iray motion picture to, malinlinew iray de-kolor ya slide to, ya binansagan na marakdakep ya narration tan musika. Impanengneng na satan so manlapud impamalsa anggad sampot na Sanlibon Taon ya Uley nen Jesu-Kristo.
Panon to balet iramay walad ararawin lugar tan baley? Pian nasabi so amin ya manaanap na katuaan, in-release na I.B.S.A. nen Agosto 1914 so “Eureka Drama”—mas antikey itan ya bersion na “Photo-Drama,” ta inekal iray parte ya video. Walay taloran napampilian ed pigaran lenguahe: Karga na “Eureka X” so amin ya aka-rekord ya narration tan musika. Karga na “Eureka Y” so amin ya rekording tan balibalin de-kolor iran glass slide. Tan karga na “Eureka Family Drama” iray pinilin narration tan kansion, tan sarag itan ya dengelen ed abung. Available iray mamuran ponograpo tan arum nin kagawaan ya usaren parad saratan.
Lapud agla kaukolan so film projector o baleg ya screen, sarag iyan awiten na saray Estudyante na Biblia ed ararawin lugar pian ipabantay ya libre, kanian akasabi so mensahe Panarian ed balo iran teritorya. Say sound-only ya “Eureka X” et nayarin i-play agew man o labi. Say slide projector na “Eureka Y” et onandar anggano anggapoy koryenti, ya say usaren labat et carbide lamp. “Sarag min ipabantay itan anggan iner,” so kuan na report diad Finnish ya Watch Tower. Talagan ontan so agawa!
Imbes ya manrenta ni angkabaleg ya teatro, kaslakan ya makakaromog iray madiskarten Estudyante na Biblia na libren lugar, singa saray kuarto ed eskuelaan, korte, istasyon na tren, tan diad sala na baleg iran abung. Dakel so angipalabas ed satan diad paway, ya say “screen” da et baleg ya amputin tela ya akasabit ed dingding na kamalir. Oniay insulat nen Anthony Hambuch: “Mangiyaalasir iray dumaralos na gawad kiew iran yurongan ed sular da pian makayurong tan man-enjoy iray manbantay.” Sayan grupo na “Eureka” et angusar na karumatan napangiluganan day kagawaan, bagahe, ugipan, tan panlutoan da.
No maminsan et daiset so manbantay ed “Eureka” tan no maminsan et nilasus. Diad United States, 400 so inmatendid sakey ya eskuelaan diad baley ya 150 labat so manaayam. Diad arum ya lugar et wala ray nanakar na waloran kilometro pian manbantay na “Eureka Drama.” Diad Sweden, saray kakaabay nen Charlotte Ahlberg ya nantitipon ed melag ya abung to et “talagan atenyeg so puso ra” nen nadngel da ray rekording. Nen impalabas itan ed sakey ya arawrawin minaan ed Australia, manga 1,500 so inmatendi. Inreport na Watch Tower ya diad saray high school tan kolehyo et “manbilib iray propesor tan estudyante ed saray litrato tan ed marakdakep iran rekording na ponograpo tayo.” Kabkabat so “Eureka Drama” anggan diad saray lugar ya wala ray sinean.
PANSALOG ED BUKEL NA KATUAAN
Say “Eureka Drama” et mausa-usar ed “Class Extension Work,” ya ditan et walay ibaki na saray grupo na Estudyante na Biblia ya manpaliwawa tan mangigapoy balon grupo na panagaral. Agnasegurado so eksakton karakel na akabantay na “Eureka Drama.” Say segurado et nausar ya maong iratan. Balet nen 1915, diad 86 ya grupo na “Eureka” et 14 labat so regular ya manri-report. Anggano agkompleto so report, diad sampot na taon et akuentan masulok a sakey milyon so akabantay ed “Drama.” Manga 30,000 so nan-request na literatura.
Anggano agla tanton kabat so “Eureka Drama” natan, posiblin minilyon so akabantay ed satan diad Australia anggad Argentina, diad South Africa anggad British Isles, diad India, tan diad Caribbean. Dakel ed sikara so akalmod katuaan ya mas mabli nen say balitok
^ par. 4 Nengnengen so “Inalad Daan Iran Koleksion Mi


text: 39 Natan et niyakar si Jose diad Ehipto,+ tan sakey ya Ehipsio a manngaray Potifar,+ a sakey ya opisyal ed palasyo na Faraon tan pangulo na saray guardia, so angaliw ed sikato ed saray Ismaelita+ ya angawit ed sikato diman.2 Balet si Jehova et walad si Jose.+ Kanian sikatoy nagmaliw a matalona tan niiyan a manuley ed sankaabungan na katawan ton Ehipsio.3 Tan anengneng na katawan to a walad sikato si Jehova tan gagawaen nen Jehova a matalona so amin a gagawaen to.4 Nantultuloy ya agamoran nen Jose so panangabobon to, tan sikatoy nagmaliw a personal a lingkor to. Kanian sikatoy tinuro ton manuley ed sankaabungan to, tan impaasikaso to so amin a kayarian to.5 Manlapu lad impanuro tod sikato bilang manuley ed sankaabungan to tan manangasikaso ed amin a kayarian to, nantultuloy a benendisyonan nen Jehova so sankaabungan na Ehipsio lapud si Jose, tan benendisyonan nen Jehova so amin a kayarian to ed abung tan ed uma.+6 Diad kaunoran et impaasikaso to lad si Jose so amin a kayarian to, tan anggapo lay arum ya isipen to likud labat ed no antoy kanen to. Ontan met, binmaleg si Jose a mataraki tan guapo.7 Kayari na saraya, say asawa na katawan to et nampilalekan toy Jose tan ibabaga ton: “Miakdol ka ed siak.”8 Balet agto labay tan imbaga tod asawa na katawan to: “Ag-amta na katawan ko no antoy walad siak ed sankaabungan to, tan inmatalek tod siak so amin a kayarian to.9 Anggapoy babaleg nen say siak ed sayan sankaabungan tan anggapon balot so insiblet tod siak likud labat ed sika, ta asawa to ka. Kanian panon kon nagawaan iyan baleg a kaugsan tan makapankasalanan ak ed Dios?”+10 Kanian sikatoy inagew-agew ya akitongtong ed si Jose, balet agton balot inmabuloy a miakdol ed sikato odino mansiansian kaiba to.11 Balet sakey ya agew sanen sikatoy linmoob ed abung pian gawaen toy kimey to, anggapo ed abung iray aripen.12 Insan sikatoy siningkat na bii diad kawes tan inkuan to: “Miakdol kad siak!” Balet batik ed paway si Jose tan atilak ed lima na bii so kawes to.13 Sanen anengneng ton atilak nen Jose so kawes to tan batik lad paway,14 tinawag to iray lalaki ed abung to tan inkuan tod sikara: “Inyakar tod sikatayo iyan Hebreo pian magmaliw itayon elek-elekan. Sikatoy linma ed siak pian akdolan to ak, balet inmeyag ak na maksil.15 Sanen nadngel ton inmeyag ak, atilak toy kawes tod abay ko tan batik lad paway.”16 Kayari na saman et inyan tod abay to imay kawes anggad sinmabi ed abung so katawan nen Jose.17 Insan pareho so imbaga tod sikato: “Say Hebreon lingkor ya inyakar mo dia et linma ed siak pian pagmaliwen to ak ya elek-elekan.18 Balet sanen inmeyag ak et atilak toy kawes to ed abay ko tan batik ed paway.”19 Sanen nadngel na katawan nen Jose iray imbaga nen asawa to ya: “Onia iray ginawa ed siak na lingkor mo,” sikatoy sinmanok a maong.20 Kanian si Jose et inala na katawan to tan impaikulong to diad pasen a pangiyaakaran ed saray priso na ari, tan sikatoy nansiansia ed prisoan.+21 Balet si Jehova et nantultuloy a walad si Jose tan naynay ton ipapatnag so matoor a panangaro ed sikato tan bebendisyonan to pian sikatoy abobonan na manunan opisyal na prisoan.+22 Kanian tinuro na manunan opisyal si Jose pian mangasikaso ed amin a priso ed saman a prisoan, tan sikato so mangigaganggan ed amin a gagawaen da diman.+23 Amin a walad panangasikaso nen Jose et aglan balot pampapagaan na manunan opisyal na prisoan, lapud si Jehova et walad si Jose tan pinagmaliw nen Jehova a matalona so amin a ginawa to.+


text:
AARALEN YA ARTIKULO 3
Panon Mon Naalwaran so Pusom?
“Manuna ed amin, alwaran moy pusom.”—PRO. 4:23.
KANSION 36 Alwaran so Puso Tayo
DIAD SAYAN ARTIKULO *
1-3. (a) Akin et inaro nen Jehova si Solomon, tan anto ran bendisyon so inawat nen Solomon? (b) Anto ran tepet so ebatan ed sayan artikulo?
UGAW ni si Solomon nen sikatoy nagmaliw ya ari ed Israel. Diad gapo na uley to, nampanengneng si Jehova ed sikato diad sakey ya kugip tan imbaga To: “Ibagam no antoy labay mon iter kod sika.” Inmebat si Solomon: “Ugaw ak ni tan anggapo ni eksperiensyak. . . . Kanian ikdan mo komon so lingkor mo na maunor a puso a mangukom ed totoom.” (1 Ara. 3:5-10) “Maunor a puso”—talagan mapaabeba itan ya kerew! Kampegan inaro nen Jehova si Solomon! (2 Sam. 12:24) Aliketan ya maong so Dios ed ebat na ugaw nin ari kanian inikdan toy Solomon na “marunong tan makatalos a puso.”—1 Ara. 3:12.
2 Dakel ya bendisyon so inawat nen Solomon legan ya sikatoy matoor. Sikatoy awalaan na pribilehyo ya ipaalagey so templo “parad ngaran nen Jehova a Dios na Israel.” (1 Ara. 8:20) Sikatoy akabkabat lapud karunongan ya inter na Dios ed sikato. Tan saray imbaga to nen sikatoy pinuyanan na Dios et walad taloran libro na Biblia. Sakey ed saratan so libro na Proverbio.
3 Say salitan puso et manga sanlasus a beses ya abitla ed libro na Proverbio. Singa bilang, nabasa tayo ed Proverbio 4:23: “Manuna ed amin, alwaran moy pusom.” Antoy tutukoyen na salitan “puso” ed sayan bersikulo? Naebatan itan ed sayan artikulo. Aralen tayo met iray ebat ed duara nin tepet: Panon ya sasalien nen Satanas ya dutakan odino impluensyaan so puso tayo? Tan antoy gawaen tayo pian naalwaran tayoy puso tayo? Nepeg tayon talosan iray ebat ed saratan ya importantin tepet pian makapansiansia tayon matoor ed Dios.
SAY “PUSOM”—ANTO ITAN?
4-5. (a) Panon ya makatulong so Salmo 51:6 pian natalosan tayo no antoy tutukoyen na salitan “puso”? (b) Akin ya importante no anton talagay walad loob tayo? Iyilustra.
4 Diad Proverbio 4:23, inusar so salitan ‘puso’ pian tukoyen so ‘peteg ya inkatoo.’ (Basaen so Salmo 51:6 tan paimanod leksab.) Labay ton ibaga, say “puso” et ontutukoy ed kanonotan, liknaan, motibo, tan pilalek tayo. Ontutukoy itan ed no anton talagay walad loob tayo, aliwan no antoy nanenengneng ed sikatayo.
5 Pian natalosan tayo ya importante no anton talagay walad loob tayo odino say peteg ya inkatoo tayo, ikompara tayo itan ed kondisyon na laman tayo. Unona, pian mansiansian maksil so laman tayo, nepeg ya masustansia iray kakanen tayo, tan regular tayon man-ehersisyo. Mipadpara, pian mansiansian mabiskeg so espiritualidad tayo, nepeg ya mangan tayoy masustansian espiritual ya naakan tan regular tayon ipanengneng so pananisia tayo ed si Jehova. Nipanengneng tayo itan no iyaplika tayoy nanaaralan tayo tan itongtong tayod arum so pananisia tayo. (Roma 10:8-10; Sant. 2:26) Komadua, no say pangibasiyan tayo labat et say itsura tayo, ompan isipen tayon maksil so laman tayo balet diad tua et wala la manayay sakit tayo ed puso. Mipadpara, no say pangibasiyan tayo labat et say teokratikon rotina tayo, ompan isipen tayo ya mabiskeg so pananisia tayo, balet ompan wala la manayay ontutubon mauges iran pilalek ed puso tayo. (1 Cor. 10:12; Sant. 1:14, 15) Tandaan, labay nen Satanas ya impluensyaan to tayo pian naalig tayoy panagnonot to. Panon ton gagawaen itan? Tan panon tayon naprotektaan so sarili tayo?
NO PANON YA SASALIEN NEN SATANAS YA IMPLUENSYAAN SO PUSO TAYO
6. Antoy labay nen Satanas ya nagawa, tan anton paraan so uusaren to pian nagawaan to itan?
6 Labay nen Satanas ya magmaliw tayon singa sikato—sakey ya rebelde ya agmanguunor ed saray estandarte nen Jehova tan makasarili. Ag-itayo sarag ya puersaen nen Satanas ya mannonot tan onkiwas a singa sikato. Kanian sasalien toy arum a paraan pian nagawa so labay to. Singa bilang, uusaren to ray totoo ed kaliberliber tayo ya naimpluensyaan to la. (1 Juan 5:19) Labay to ya miulop tayo ed sikara, anggano amta tayo ya say piulop ed mauges et “maneral” ed panagnonot tan kakikiwas tayo. (1 Cor. 15:33) Apatitan si Arin Solomon ed satan. Angasawa na dakdakel ya paganon bibii, tan nagmaliw ya “maksil so impluensya rad sikato” tan “kalkalna ran inyarawi so puso to” manlapud si Jehova.—1 Ara. 11:3; paimanod leksab.
7. Anto ni arum ya uusaren nen Satanas pian ikayat so kanonotan to, tan akin ya nepeg itayon manalwar ed satan?
7 Uusaren nen Satanas iray pelikula tan palabas ed TV pian ikayat so kanonotan to. Amta to ya ag-itayo labat naliliketan ed saray istorya, noagta walay epekto met na saratan ed kanonotan, liknaan, tan kakikiwas tayo. Diad tua, inusar nen Jesus iray istorya ed panagbangat to. Singa bilang, inistorya to so parabolo nipaakar ed maong ya Samaritano tan say anak ya tinmaynan ed abung ya dinarak toy tawir to. (Mat. 13:34; Luc. 10:29-37; 15:11-32) Balet, saray istorya et nayarin usaren na saramay naimpluensyaan la na kanonotan nen Satanas pian naimpluensyaan itayo met. Kanian nepeg ya balanse tayo. Wala ray pelikula tan palabas ed TV ya makapaliket tan pakaaralan, ya agda dutakan so kanonotan tayo. Balet nepeg itayon manalwar. No manpipili tayoy bantayan, maabig no tepetan tayoy sarili tayo, ‘Kasin sayan pelikula odino palabas ed TV et bangatan to ak ya ayos labat no gawaen koy pilalek na laman ko?’ (Gal. 5:19-21; Efe. 2:1-3) Antoy nepeg mon gawaen no natebek mo ya say sakey ya programa et onsusuporta ed kanonotan nen Satanas? Paliisan mo itan ya singa ipaliis mod makaalis ya sakit!
8. Panon ya natulongan na atateng iray ananak da ya alwaran so puso ra?
8 Sikayo ran atateng, baleg so responsabilidad yo ya protektaan iray ananak yo ed pansasagpot nen Satanas ya impluensyaan so puso ra. Seguradon gagawaen yoy anggaay nayarian yo ya protektaan iray anak yo ed sakit. Pansiasiansiaen yon malinis so abung yo, tan ibabantak yoy antokaman ya nayarin pansengegan na pansakit yo odino saray anak yo. Mipadpara, kaukolan yon protektaan iray anak yo ed saray pelikula, palabas ed TV, video game, tan website ya nayarin mangimpluensya ed sikara ya aligen so kanonotan nen Satanas. Inikdan kayo nen Jehova na autoridad ya asikasoen so espiritualidad na ananak yo. (Pro. 1:8; Efe. 6:1, 4) Kanian agkayo natatakot ya manggawa na saray totontonen ed abung ya nibase ed saray estandarte na Biblia. Ibaga yod saray ugaw nin ananak yo no anto ray sarag tan agda sarag ya bantayan, tan tulongan yo ran natalosan no akin ya ontan so desisyon yo. (Mat. 5:37) Legan iran ombabaleg, ipasal yo ran natebek no antoy duga tan aliwa base ed saray estandarte nen Jehova. (Heb. 5:14) Tan tandaan, makaaral iray anak yo ed saray ibabaga yo, balet lalo lad saray gagawaen yo.—Deu. 6:6, 7; Roma 2:21.
9. Anto so sakey ya ideya ya ikakayat nen Satanas, tan akin et mapeligro itan?
9 Sasalien met nen Satanas ya impluensyaan so puso tayo ya manmatalek ed karunongan na too imbes ya diad kanonotan nen Jehova. (Col. 2:8) Imanoen so sakey ya ideya ya ikakayat nen Satanas—say pampayaman so sankaimportantian ya gawaen ed bilay. Saramay ontan so kanonotan da et nayarin onyaman, nayari met ya andi. Balanglan onyaman ira o andi, napepeligro ira. Akin? Lapud nayarin akapokus iran maong ed pananap na kuarta pian nagawa so pipirawaten dad bilay anggano mansakit ira, nabuyak so pamilya ra, tan naderal ni ingen so pikakaaro da ed Dios. (1 Tim. 6:10) Misalsalamat tayo lapud tutulongan itayo na Ama tayod tawen ya nawalaan na balansin panmoria ed kuarta.—Ecl. 7:12; Luc. 12:15.
PANON TAYON NAALWARAN SO PUSO TAYO?
10-11. (a) Antoy nepeg tayon gawaen pian naprotektaan tayoy sarili tayo? (b) Antoy gagawaen na saray managbantay nensaman, tan panon ya say konsiensia tayo et singa managbantay?
10 Pian naalwaran so puso tayo, nepeg tayon amtaen no anto ray peligro tan onkiwas tayon tampol pian protektaan so sarili tayo. Ipapanonot na satan ed sikatayo so gagawaen na sakey ya managbantay nensaman. Diad panaon nen Arin Solomon, saray managbantay et akaalagey ed padir na syudad tan mangiiter iray pasakbay no walay onsasabin peligro. Sayan alimbawa et makatulong pian natalosan tayo no antoy nepeg tayon gawaen pian agnaimpluensyaan nen Satanas so kanonotan tayo.
11 Nensaman, saray managbantay ya walad padir tan saray bantay na puerta et mantutulongan pian naprotektaan so syudad. (2 Sam. 18:24-26) Seseguroen da ya akasara iray puerta no walay nitan lan kalaban. (Neh. 7:1-3) Say nipasal ed Biblia ya konsiensia * tayo et singa managbantay ya mangiiter ed sikatayo na pasakbay no sasalien nen Satanas ya looban so puso tayo—diad arum ya salita, no sasalien ton impluensyaan so kanonotan, liknaan, motibo, odino pilalek tayo. Kada no pasakbayan itayo na konsiensia tayo, nepeg tayon dengelen itan tan isara tayo so puerta, a singa panangibaga.
12-13. Anto ray nayarin pakatuksoan tayo, balet antoy nepeg tayon gawaen?
12 Imanoen so sakey ya alimbawa no panon tayon naprotektaan so sarili tayo pian ag-itayo naimpluensyaan na kanonotan nen Satanas. Imbangat itayo nen Jehova ya “say seksual ya imoralidad tan amin a klase na karutakan [et nepeg ya] ag-anggan nabitla ed limog [tayo].” (Efe. 5:3) Balet antoy gawaen tayo no paniistoryaan na saray katrabaho o kaeskuela tayo iray imoral a bengatla? Amta tayo ya nepeg tayon “ipulisay so mauges a kagagawa tan minumundo iran pilalek.” (Tito 2:12) Nayarin pasakbayan itayo na managbantay, say konsiensia tayo. (Roma 2:15) Balet kasin dengelen tayo itan? Imbes ya dengelen itan, ompan natukso tayo ya saray katrabaho o kaeskuela tayo so dengelen tayo, odino natukso tayon onnengneng ed saray litraton nenengnengen da. Balet panaon itan ya nepeg tayon isara so puerta na syudad, a singa panangibaga. Umanen tayo lay tongtongan odino onalis tayo la.
13 Kaukolan so pakpel pian nalabanan tayoy panedesdes na arum ed sikatayo ya manisip odino manggaway aliwa. Makaseguro tayo ya nanenengneng nen Jehova so pansasagpot tayo, tan ikdan to tayoy biskeg tan karunongan ya kaukolan tayo pian ag-itayo naimpluensyaan na kanonotan nen Satanas. (2 Awa. 16:9; Isa. 40:29; Sant. 1:5) Balet, anto ni gawaen tayo pian tuloytuloy tayon naalwaran so puso tayo?
ITULTULOY TAYOY MANALWAR
14-15. (a) Antoy nepeg tayon palooben ed puso tayo, tan panon tayon nagawaan itan? (b) Panon ya makatulong so Proverbio 4:20-22 pian nagunggonaan tayon maong ed pambabasa tayoy Biblia? (Nengnengen so kahon ya “ No Panon so Mandalepdep.”)
14 Pian naalwaran tayoy puso tayo, agtayo labat itan isasara pian agmakaloob iray mauges ya impluensya noagta lukasan tayo met itan pian makaloob iray maong ya impluensya. Isipen pa lamet imay ilustrasyon nipaakar ed apadiran ya syudad. Saray puerta na syudad et isasara na bantay na puerta pian agmakaloob iray kalaban, balet wala ray panaon ya lulukasan to iray puerta pian niloob iray naakan tan arum nin suplay. No agbalot lukasan iray puerta, naerasan iray manaayam ed syudad. Mipadpara, kaukolan ya regular tayon lukasan so puso tayo pian makaloob so kanonotan na Dios.
15 Walad Biblia so kanonotan nen Jehova, kanian kada no basaen tayo itan, aabuloyan tayoy kanonotan nen Jehova ya mangimpluensya ed nononoten, nalilikna, tan kakikiwas tayo. Panon tayon nagunggonaan a maong ed pambabasa tayoy Biblia? Importante so pampikasi. Imbaga na sakey ya sister: “Antis ak ya manbasa na Biblia, manpipikasi ak nid si Jehova, ya kekerewen kon tulongan to ak pian ‘malinew kon nanengneng iray makapakelaw a bengatlan’ walad Salita to.” (Sal. 119:18) Kaukolan tayo met ya dalepdepen iray nababasa tayo. No manpipikasi, manbabasa, tan mandadalepdep tayo, say Salita na Dios et onsabi ed ‘dalem na puso tayo,’ tan naaro tayoy kanonotan nen Jehova.—Basaen so Proverbio 4:20-22; Sal. 119:97.
16. Panon tayon nagugunggonaan ed pambabantay tayoy JW Broadcasting? Mangiter na alimbawa.
16 Say sakey nin paraan ya aabuloyan tayon impluensyaan itayo na kanonotan na Dios et diad pambantay na JW Broadcasting®. Imbaga na sakey ya sanasawa: “Saray binulan ya programa et ebat ed saray pikakasi mi! Saratan so mamapabiskeg tan mamapaseseg ed sikami no maermen kami. Tan lanang min papatogtogen iray original song diad abung mi. Dedengelen mi itan legan kamin manluluto, manlilinis, odino oniinum na tsaa.” Ontulong irayan programa pian naalwaran tayoy puso tayo. Ibabangat da itayon aligen so kanonotan nen Jehova tan ag-aligen so kanonotan nen Satanas.
17-18. (a) Antoy resulta no iyaplika tayo ray ibabangat nen Jehova ed sikatayo, singa ipapanengneng na 1 Arari 8:61? (b) Antoy naaralan tayo ed alimbawa nen Arin Hezekias? (c) Singa ed pikakasi nen David ya nabasa ed Salmo 139:23, 24, antoy sarag tayon ipikasi?
17 Kada no nanengneng tayoy maong a resulta na panggagawa tayoy duga, mas ombiskeg so pananisia tayo. (Sant. 1:2, 3) Balibali liknaan tayo lapud amta tayon si Jehova et naliliketan a tawagen to tayon ananak to, tan mas ombiskeg so pilalek tayon sikatoy napaliket. (Pro. 27:11) Kada subok et pankanawnawa tayo pian ipanengneng ya agnaapag so puso tayo ed panlilingkor tayod maaron Ama tayo. (Sal. 119:113) Tan papaneknekan tayo ya aaroen tayo si Jehova diad interon puso—puso ya talagan determinadon mangunor ed saray ganggan to tan manggawa ed linawa to.—Basaen so 1 Arari 8:61.
18 Kasin makagawa tayoy lingo? On, lapud ag-itayo perpekto. No makagawa tayoy lingo, nonoten tayoy alimbawa nen Arin Hezekias. Wala ray agawaan ton lingo. Balet sikatoy nagbabawi tan nantultuloy ya nanlingkor ed si Jehova “diad interon puso.” (Isa. 38:3-6; 2 Awa. 29:1, 2; 32:25, 26) Kanian labanan tayoy impluensya nen Satanas. Ipikasi tayo ya nawalaan tayoy “maunor a puso.” (1 Ara. 3:9; basaen so Salmo 139:23, 24.) Makapansiansia tayon matoor ed si Jehova no manuna ed amin et alwaran tayoy puso tayo.
KANSION 54 “Saya so Dalan”
^ par. 5 Kasin mansiansia tayon matoor ed si Jehova, odino abuloyan tayoy Satanas ya patitan to tayo pian ontunda tayo lan manlingkor ed Dios? Say ebat et akadepende ed no panon tayon aalwaran so puso tayo, aliwan no panon kagrabe iray subok ed sikatayo. Antoy tutukoyen na salitan “puso”? Panon ya sasalien nen Satanas ya impluensyaan so puso tayo? Panon tayon naalwaran itan? Ebatan ed sayan artikulo iratan ya importantin tepet.
^ par. 11 KABALIKSAN NA SALITA: Inikdan itayo nen Jehova na abilidad ya usisaen iray nononoten, nalilikna, tan gagawaen tayo insan husgaan so sarili tayo. Satan ya abilidad et tatawagen na Biblia ya konsiensia. (Roma 2:15; 9:1) Say nipasal ed Biblia ya konsiensia et uusaren toy estandarte nen Jehova ya walad Biblia ya pinagkabasiyan pian husgaan no kasin maong odino mauges so nononoten, gagawaen, odino ibabaga tayo.
^ par. 56 DESKRIPSION NA LITRATO: Legan ya manbabantay na TV so sakey ya bautismadon brother, biglan walay imoral ya eksena. Sikatoy nepeg a mandesisyon no antoy gawaen to.
^ par. 58 DESKRIPSION NA LITRATO: Sakey a managbantay nensaman ya anengneng ton walay onsasabin peligro ed syudad. Inyeyag to itan ed saray bantay na puerta ed leksab, tan insara dan tampol iray puerta na syudad tan intalak da iratan ed loob.


text:
KAPITULO 15
Si Jesus so “Mangipasen na Inkahustisya ed Dalin”
1, 2. Diad anton okasyon a sinmanok si Jesus, tan akin?
SANKAIMANO so impanpasnok nen Jesus
2 Pinabpabli nen Jesus so templo ed Jerusalem. Diad interon mundo, satan labat so sagradon pasen a nidedika parad panagdayew ed mangatatawen ya Ama to. Saray Judio a nanlalapud dakel a daldalin so nambaroy na ararawin distansya pian mandayew diman. Anggan saray matakot-ed-Dios a Gentil so linma met, a linmoob ed patio na templo a niganan parad sikara. Balet asasakbay ed ministeryo to, si Jesus so linmoob ed pasen na templo tan anengneng to so makapadismaya a nagagawa. Agayla, satan a pasen so singa tindaan imbes ya abung na panagdayewan! Apusek itan na saray komersyante tan managsalat na kuarta. Balet, iner so ag-inkahustisya? Para ed sarayan totoo, say templo na Dios so sakey a pasen labat na panangaprobitsa ed totoo
3, 4. Anton maagum a panagprobitsa so nagagawa ed abung nen Jehova, tan anto so ginawa nen Jesus pian ipetek iray pamaakaran?
3 Inggeter na saray relihyoson papangulo a saksakey lambengat a klase na kuarta so usaren diad pambayar na buis parad templo. Saray bisita so kaukolan a mangisalat na kuarta ra ta pian nawalaan na ontan iran klase na kuarta. Kanian saray managsalat na kuarta so angilira ed saray lamisaan da diad mismon loob na templo, a mansingil ira ed kada transaksyon. Say negosyon panaglako na ayayep so pakatuboan met a maong. Saray bisitan malabay a mangiyapay na bagat so makasaliw la komon ed anggan siopan komersyante ed syudad, balet nayarin ag-awaten na saray opisyales na templo so iyapay da bilang agmatukoy. Balet, saray iyaapay a sinaliw a mismo ed pasen na templo so seguradon naawat. Kanian lapud saray totoo so walad pakayari ra, saray komersyante no maminsan so maningil na alablabas a presyo. * Saya so mas mauges nen say mabanday a komersyalismo. Singa la itan panagtakew!
“Ekal yo dia so sarayan bengatla!”
4 Agnitepel nen Jesus iman ya ag-inkahustisya. Saya so mismon abung nen Ama to! Sikato so nanggawa na latiko tan saray ulop na baka tan karnero so inablog to ran pinapaway ed templo. Insan to dinalugos iray managsalat na kuarta tan inkakalippuang to iray lamisaan da. Isipen pa so amin na saray kuartan nansasabuyag ed marmol a datal! Mapekder ya ingganggan toray lalakin manlalako na malapati: “Ekal yo dia so sarayan bengatla!” (Juan 2:15, 16) Ompatnag ya anggapo so akakpel a manumlang ed sayan makpel a laki.
“Singa Ama, Singa Anak”
5-7. (a) Panon a say sakbay-toon kiwawala nen Jesus so angimpluensya na liknaan to ed inkahustisya, tan anto so naaralan tayo diad panaral ed ehemplo to? (b) Panon a nilabanan nen Kristo iray ag-inkahustisyan manasaglawi ed inkasoberano tan ngaran nen Jehova?
5 Siempre, saray komersyante so pinmawil. Ngalngalin taloran taon ed saginonor, inarap nen Jesus so parehon ag-inkahustisya, a diad sayan bekta et inaon toray mismon salita nen Jehova a mangokondena ed saraman so pinagmaliw day abung To “ya ungib na saray matatakew.” (Mateo 21:13; Jeremias 7:11) On, sanen anengneng nen Jesus so maagum a panagprobitsa na totoo tan say inkadutak na templo na Dios, alikna to so singa alikna na Ama to. Tan agpankelawan itan! Lapud agnabilang iran minilyon a taon, a si Jesus so imbangat na mangatatawen ya Ama to. Bilang resulta, sikato so naimpluensyaan na panmoria nen Jehova ed inkahustisya. Sikato so nagmaliw a mabilay ya alimbawa na balikas a, “Singa ama, singa anak.” Kanian no labay tayo so nawalaan na malinew a retrato ed kalidad nen Jehova ed inkahustisya, say sankaabigan a paraan et say panmorekdek ed ehemplo nen Jesu-Kristo.
6 Wadman so bogbogtong ya Anak nen Jehova sanen agmakatunongan a tinawag nen Satanas si Jehova a Dios a matila tan kinuestion to so inkamatunong na uley To. Agaylan panagpauges! Nadngel met na Anak so angat nen Satanas ed saginonor ya anggapo so manlingkor ed si Jehova ya andi-siblet, odino lapud panangaro. Sarayan palson akusasyon so seguradon amasakit ed matunong a puso na Anak. Agaylan sikato so aliketan a naamtaan a sikato so walaan na manunan betang ed pametek na katilaan! (2 Corinto 1:20) Panon ton gawaen itan?
7 Unong a naaralan tayo ed Kapitulo 14, inter nen Jesu-Kristo so pinal tan pihon ebat ed panusuppiat nen Satanas ed katooran na saray pinalsa nen Jehova. Inletneg sirin nen Jesus so basiyan parad pinal a kaalangon na inkasoberano nen Jehova tan say kapasantos na ngaran To. Bilang Manunan Ahente nen Jehova, iletneg nen Jesus so inkahustisya na Dios ed interon talba. (Gawa 5:31) Say kurang na bilay to ed dalin so angipatnag met na madibinon inkahustisya. Oniay inkuan nen Jehova nipaakar ed sikato: “Ipasen ko so espirituk ed sikato, tan ipalinew to ed saray nasyon no anto so inkahustisya.” (Mateo 12:18, NW) Panon nen Jesus a sinumpal iratan a salita?
Pinalinew nen Jesus “No Anto So Inkahustisya”
8-10. (a) Panon a saray insangin tradisyon na saray Judion relihyoson pangulo so angiyalibansa na pambusol ed saray aliwan-Judio tan ed saray bibii? (b) Diad anton dalan a pinagmaliw na saray insangin ganggan so ganggan nen Jehova ed Sabaton a makapabelat?
8 Inaro nen Jesus so Ganggan nen Jehova tan nambilay a mitunosan ed satan. Balet satan a Ganggan so niyesyes tan agsustoy impangiyaplika na saray relihyoson pangulo ed panaon to. Imbaga nen Jesus ed sikara: “Kasi kayo la, ya escribas tan Fariseos, a mansimpisimpitan! . . . Impukay yo so saray ambebbelat a pamaakaran na Ganggan, salanti, inkahustisya tan panangasi tan katooran.” (Mateo 23:23, NW) Saraman a managbangat ed Ganggan na Dios so nanggetman agmamalinew ed “no anto so inkahustisya.” Imbes, buburagasen da so madibinon inkahustisya. Panon ya ontan? Imanoen so pigaran alimbawa.
9 Ingganggan nen Jehova iray totoo ton mansiansian biig manlapud saray paganon nasyon a walad kaliberliber da. (1 Arari 11:1, 2) Anggaman ontan, walaray panatikon papangulo na relihyon ya amaseseg ed totoon mamubusol ed amin ya aliwan Judios. Inlaktip ni ingen na Mishnah iyan totontonen: “Nayarin ag-itilak so baka ed pundoan na saray gentil lapud sikara so iinapen a walay seksual a pirelasyonan ed ayayep.” Say ontan a lapag a panangidumaduma ed amin ya aliwan Judio so agmakatunongan ta sumlang a tuloy ed kabaliksan na Mosaikon Ganggan. (Levitico 19:34) Arum iran ginaway-toon totontonen so angipabpaabeba ed saray bibii. Imbaga na insangin ganggan a say asawan bii so nepeg a manakar ya aliwan kaampar noagta diad benegan na masiken to. Sinebelan so lakin mitongtong ed sakey a bii diad publiko, anggano sikatoy mismon asawa to. Singa saray ariripen, agnayarin mantestigo iray bibii ed korte. Wala ni ingen so pormal a pikakasin saray lalaki so misalamat ed Dios ta sikara so aliwan bibii.
10 Nilusboan na saray relihyoson papangulo so Ganggan na Dios na saray ginaway-toon totontonen tan regulasyon. Alimbawa, say ganggan a Sabaton so simplen mangisesebel na pantrabaho ed Sabaton, a satan ya agew so igana a para ed panagdayew, espiritual a karepreskoan, tan painawa. Balet pinabelat na saray Fariseo itan a ganggan. Dinesidi ra’d inkasikaran dili no anto so eksakton kabaliksan na “trabaho.” Impasen da bilang trabaho so 39 a nanduruman aktibidad, a singa say panag-ani odino panag-anop. Sarayan kategorya so amalesa na agmanunda iran tepet. No amatey so sakey a too na timel ed Sabaton, kasin sikato so manaanop? No sikato so angarurot na sankaakop a trigo pian kanen legan a sikato so manaakar, kasin sikato so manaani? No sikato so anambal na sakey a mansasakit, kasin sikato so mankikimey? Saratan a tepet so inarap tekep na mapeget tan detalyado iran totontonen.
11, 12. Panon nen Jesus ya imbalikas so isusumpa to ed saray agmakasulatan a tradisyon na saray Fariseo?
11 Diad ontan a kipapasen, panon nen Jesus a tinulongan so totoon talosan no anto so inkahustisya? Diad saray bangat to tan paraan na impanbilay to, sikato so makpel a tinmalindeg a sumpad saraman a relihyoson pangulo. Imanoen ya unona so arum ed saray bangat to. Direktan kinondena toray alusbon ginaway-toon totontonen, a kuanto: “Gagawaen yon andi-kakanaan so salita na Dios lapu ed tradisyon yo a sikato so inyawat yo.”
12 Mapuersan imbangat nen Jesus a saray Fariseo so aliwa nipaakar ed ganggan a Sabaton
13. Anton ganggan so niwala bilang resulta na mangaraldalin a ministeryo nen Kristo, tan panon a satan so miduma ed samay tinumbokan to?
13 Impabitar met nen Jesus no anto so inkahustisya ed panamegley na sakey a balon ganggan, “say ganggan nen Kristo,” a niletneg kayari na impakasumpal to ed mangaraldalin a ministeryo to. (Galacia 6:2) Aliwan singa samay tinumbokan to a Mosaikon Ganggan, sayan balon ganggan so malaknab a nandepende, aliwan diad serye na insulat iran bilin, noagta diad saray prinsipyo. Anggaman kuan, tuan inlaktip to so pigaran direkta iran ganggan. Sakey ed saraya so tinawag nen Jesus na “sakey a balon ganggan.” Imbangat nen Jesus so amin a patumbok ton mangaro ed balang sinansakey a singa impangaro to ed sikara. (Juan 13:34, 35) On, say dilin-masakripisyon aro so pakabidbiran ed amin na saramay manbilay unong “ed ganggan nen Kristo.”
Sakey a Mabilay ya Ehemplo na Inkahustisya
14, 15. Panon nen Jesus ya impanengneng a binidbir toray getar na dilin pakauley to, tan akin a saya so makapaseguro?
14 Aglabat imbangat nen Jesus so nipaakar ed aro. Sikato so nambilay a tukoy “ed ganggan nen Kristo.” Saman so pirmin niyutel ed kurang na bilay to. Imanoen so taloran dalan ya amabitar ed no anto so inkahustisya diad ehemplo nen Jesus.
15 Unona, maalwar a pinaliisan nen Jesus so pakapanggawa na anggan anton ag-inkahustisya. Nayarin naimanom a dakel ed saray ag-inkahustisya so nagawa sano saray ag-ayadyarin totoo so magmaliw a makinon tan palakbatan da la’ray getar na pakauley da. Ag-itan ginawa nen Jesus. Diad sakey ya inkagawa, sakey a laki so inmasingger ed si Jesus tan kuanto: “Managbangat, ibagam ed agik ya iyapagan toak na tawir.” Anto so inyebat nen Jesus? “Too, siopa so nanggawa ed siak a mangukom odino mangapag ed sikayo?” (Lucas 12:13, 14) Agta satan so makatantanda? Say inkatudio nen Jesus, say pakatebek to, tan anggan say sukat na inter na Dios a pakauley to so matalonggaring nen say anggan siopa ed dalin; ingen, agto nilabay ya ilanlanor so inkasikato ed sayan pamaakaran, lapud sikato so agnaikdan na pakauley a manggawa ed satan. Si Jesus so lawas mauyamo ed ontan a pamaakaran, anggan kaleganan na saray milenyo ed sakbay-toon kiwawala to. (Judas 9) Dakel so ipapaamta na satan nipaakar ed si Jesus, a sikatoy mapaabeban nanmatalek ed si Jehova diad panangibiig ed no anto so maptek.
16, 17. (a) Panon nen Jesus ya impanengneng so inkahustisya diad impangipulong ed maong a balita na Panarian na Dios? (b) Panon nen Jesus ya impanengneng a say panlikna to ed inkahustisya so mapangasi?
16 Komadua, impanengneng nen Jesus so inkahustisya diad paraan na impanpulong to ed maong a balita na Panarian na Dios. Anggapoy panangiduma to. Imbes, magunaet a nambanikelan ton sinabi so amin a klase na totoo, namparan mayaman odino pobri. Diad piduma, saray Fariseo so angipulisay ed saray pobri, kabanyakan a totoo tan impasen da ran karimdimla diad impanawag ed sikara na ʽam-ha·ʼaʹrets odino “totoo na dalin.” Makpel a kinmiwas si Jesus a sumpad satan ya ag-inkahustisya. Sanen imbangat to so maong a balita ed saray totoo
17 Komatlo, say panlikna nen Jesus ed inkahustisya so sankamapangasian a tuloy. Ontan lan nanggunaetan ton tulongan iray makasalanan. (Mateo 9:11-13) Sikatoy mabulos a tinmulong ed saray totoon andian na pakayarin manalimbeng ed inkasikaran dili. Alimbawa, si Jesus so ag-akiulop ed saray relihyoson pangulo diad pangiyalibansa na agpampiya ed amin na saray Gentiles. Arum ed saraya so sipapangasin tinulongan tan binangatan to, anggaman say manunan misyon to et saray Judion totoo. Sikato so akipaknan mamilagron manambal ed sakey ya opisyal na sundalon Romano, a kuanto: “Agak akaromog na ontan kabaleg a pananisia ed Israel.”
18, 19. (a) Diad antoran dalan ya inyalibansa nen Jesus so kagalangan na saray bibii? (b) Panon a say ehemplo nen Jesus so ontutulong ed sikatayon natalosan so siglaotan na tepel tan inkahustisya?
18 Mipadpara, agsinuportaan nen Jesus so ontatalona iran panmoria ed saray bibii. Imbes, makpel a ginawa to no antoy makatunongan. Sinisian saray bibiin Samaritana so agmalinis a singa saray Gentiles. Ingen, agmasuyat si Jesus a nampulong ed samay Samaritana a walad abay na bobon ed Sychar. Diad tua, diad sayan bii so primeron malinew ya angipabidbiran nen Jesus na inkasikato bilang say insipan a Mesias. (Juan 4:6, 25, 26) Inkuan na saray Fariseo ya agnepeg ya ibangat so Ganggan na Dios ed saray bibii, balet baleg so inusar nen Jesus a panaon tan biskeg diad impanbangat ed saray bibii. (Lucas 10:38-42) Tan bangta kuan na tradisyon ya agnapanmatalkan a mangiter na napanpiyaan a testigo, pinagalangan nen Jesus so pigaran bibii na pribilehyon makaunan makanengneng ed sikato kayari na inkioli to. Imbaga to ni ingen ya ibalita ra ed saray lalakin babangatan to iyan sankaimportantian ya agawa!
19 On, impalinew nen Jesus ed saray nasyon no anto so inkahustisya. Diad dakel iran kipapasen, ontan so ginawa to diad kapeligroan na mismon bilay to. Say ehemplo nen Jesus so ontutulong ed sikatayon natalosan a say panangitandoro ed tuan inkahustisya so mankakaukolan na tepel. Matukotukoy, sikato so tinawag a “Leon ed poli nen Juda.” (Apocalipsis 5:5) Nonoten a say leon so sakey a simbolo na makpel ya inkahustisya. Anggaman kuan, diad asingger lan arapen, itarok nen Jesus so mas malalaknab ya inkahustisya. Diad sigpot a pantalos, sikato so mangipasen na “inkahustisya ed dalin.”
Say Mesianikon Ari so “Mangipasen na Inkahustisya ed Dalin”
20, 21. Diad dilin panaon tayo, panon a niyaalibansa na Mesianikon Ari so inkahustisya ed interon dalin tan diad loob na Kristianon kongregasyon?
20 Nanlapula’d impagmaliw a Mesianikon Ari nen 1914, niyaalibansa la nen Jesus so inkahustisya ed dalin. Panon? Inako ton responsabilidad so kasumpalan na propesiya ton naromog ed Mateo 24:14. Saray patumbok nen Jesus ed dalin so mangibabangat ed totoo diad amin a dalin na katuaan nipaakar ed Panarian nen Jehova. Singa si Jesus, sikara so manpupulong ed paraan ya agmanangiduma tan makatunongan, ya ikdan so amin
21 Si Jesus met so mangiyaalibansa na inkahustisya ed loob na Kristianon kongregasyon, a sikato so Ulo. Singa nipropesiya, sikato so mangiter na “saray langkap ed lalaki,” saray matoor a Kristianon mamatatken a mangidadaulo ed kongregasyon. (Efeso 4:8-12, NW) Diad pangipastol ed mabmablin pulok na Dios, saratan a lalaki so manutumbok ed ehemplo nen Jesu-Kristo diad pangiyalibansa ed inkahustisya. Sikara so lawas sinononot a kaliktan nen Jesus iray karnero ton natraton maalas
22. Anto so liknaan nen Jehova nipaakar ed saray kasmak ya ag-inkahustisya ed mundo natan, tan anto so gawaen na tinuro ton Anak nipaakar ed satan?
22 Diad asingger lan arapen, ipasen nen Jesus so inkahustisya ed dalin diad sankalaknaban a paraan. Kasmak so ag-inkahustisya ed sayan kurakot a mundo. Kada ugaw ya ompatey ed eras so sakey a biktima na agnabaraanan ya ag-inkahustisya, nagkalautla sano naisip tayo so dakerakel a kuarta tan panaon a nauusar diad panamawala na armas ed bakal tan panamenek ed kagletan na saray manag-anap na liket. Saray minilmilyon a nararagas kada taon so sakey lambengat ed saray amayamay a nengneng na ag-inkahustisya, ya amin na saratan so mamarngat ed matunong a sanok nen Jehova. Tinuro to so Anak ton manggawa na maptek a pibabakal a sumpad sayan interon marelmeng a sistema na bengabengatla pian permanente lan panganggaen so amin ya ag-inkahustisya.
23. Kayari na Armagedon, panon nen Kristo ya iyalibansa so inkahustisya ed ando lan ando?
23 Balet, aglabat mankaukolan so inkahustisya nen Jehova na paneral ed saray marelmeng. Tinuro to met so Anak to a manuley bilang “Prinsipe na Kareenan.” Kayari na bakal ed Armagedon, say uley nen Jesus so mangiletneg na kareenan ed interon dalin, tan sikato so manuley “diad panamegley na inkahustisya.” (Isaias 9:6, 7, NW) Diad satan et panliketan nen Jesus ya ekalen so amin ya ag-inkahustisya a sengegan na ontan lan kasinageman tan paniirap ed mundo. Diad ando lan ando, sikato so matoor a mangitandoro ed naspot ya inkahustisya nen Jehova. Sirin, importantin aligen tayo la so inkahustisya nen Jehova natan. Nengnengen tayo no panon tayon gawaen itan.
^ par. 1 Diad impangipatnag to’d matunong a sanok, si Jesus so singa si Jehova, a “napno na sanok” sumpad amin a karelmengan. (Nahum 1:2) Alimbawa, kayarin imbaga nen Jehova ed matungangan totoo to a ginawa ran “ayaman na saray matatakew” so abung to, inkuanto: “Say petang ko tan say sanok ko naibung naani ed saya a pasen.”
^ par. 3 Unong ed Mishnah, linmesa so panagprotesta ed saginonor iran taon lapud ataragey a presyo na malapatin ilalako ed templo. Tampol ya inabebaan na 99 porsiento so presyo! Siopa so nagkalalo lan nangganansya ed sayan matubon negosyo? Ibabaga na arum iran manag-awaran a saray tindaan ed templo so kayarian na sankaabungan nen Annas ya Atagey a Saserdote, a niyamanan a tuloy na saman a makasaserdoten pamilya.
^ par. 16 Inkuan na saray Fariseo a saray abebbeban totoo, ya aliwan marunong ed Ganggan, so “naayew.” (Juan 7:49) Inkuan da ya anggapo so nepeg a mangibangat ed ontan a totoo nisay minegosyo ed sikara nisay mikan ed sikara nisay manpikasin kaiba ira. Say pangiyabuloy na sakey ed anak ton bii a miasawa ed sakey ed sikara so mas mauges nen say kitapang to ed saray atap ya ayep. Inkuan da nin nipuera iratan ya abebbeban totoo ed ilalon kioli.